
הצעת חוק משק הגז הטבעי, התשס"א-‏2001



היו"ר א' פורז:

	אני פותח את הישיבה. על סדר-היום: הצעת חוק משק הגז הטבעי, התשס"א-2001. קיימנו מספר ישיבות עד עכשיו, ולדעתי, שמענו די בתור דברי פתיחה. נתחיל לקרוא את הסעיפים, ותוך כדי דיון עליהם ומי שירצה יוכל להעיר הערה. אני ממש מבקש מכם לא לדבר בזמן הישיבות, ואם צריך - להעביר פתק, כי זה מפריע ושומעים זאת.

י' שטרן:

	עורכת-הדין ורדית רז תעבור על סעיפי החוק. 

היו"ר א' פורז:

	לפני שנקרא את הסעיפים, זיו ויסברג, מה אתה מציע מבחינה משפטית?

ז' ויסברג:

	לצורך העניין, עורך-הדין זינגר נמצא פה והוא ירחיב בנושא.

היו"ר א' פורז:

	האם הוא עורך-הדין שלכם, של החברה?

ז' ויסברג:

	כן.

היו"ר א' פורז:

	איזה תיקון חקיקה אתה מציע?

ש' זינגר:

	הנחתי בפניכם את התיקון, ואוכל לתת עותקים נוספים.

היו"ר א' פורז:

	איך אנו יודעים שזה לא בניגוד לאמנות שישראל חתמה עליהן? האם בדקת זאת?

ש' זינגר:

	קודם כל, אנו אומרים דבר פשוט: ברגע שאנו נקבל את התיקון שהציע משרד התעשיה והמסחר, ואינני יודע אם הונח לפניכם- - -

היו"ר א' פורז:

	תגיד לנו בקיצור מה הוא אומר.

ש' זינגר:

	זהו תיקון לחוק ע"י הכנסת תיקון של חוק חובת המכרזים.

א' בנדלר:

	האם יש הצעה של משרד התמ"ס לתקן את החוק כאן?

היו"ר א' פורז:

	האם יש פה מישהו ממשרד התמ"ס?

ד' ליפשיץ:

	האם משרד התמ"ס הגיש לוועדה, לא דרך הממשלה, הצעת חוק? זה משונה מאד.

א' בנדלר:

	לי לא ידוע.

היו"ר א' פורז:

	קודם כל, אנו עדיין לא יודעים אם זה נכון. תיכף נגלה זאת.

א' בנדלר:

	אינני יודעת. אולי זה מסמך שלא מיועד לוועדת הכלכלה אלא דוקא, למשל, לוועדת השרים לענייני חקיקה.

ש' גלעד:

	אנו בוועדת השרים, ושם התמ"ס עדיין לא הגישו.

ש' זינגר:

	אפשר להתעלם מזה.

	אין קואופרציה של התיקון הזה לתוך חוק משק הגז.

היו"ר א' פורז:

	העניין רציני, והוא גם מחייב אותנו לבדוק עד כמה זה תואם אמנות בינלאומיות.

	אנו עד היום הטלנו את חוק חובת המכרזים על גופים ציבוריים, ואינני בטוח שאנו יכולים להטיל את החוק על גורם פרטי שזכה.

ש' זינגר:

	מצד שני, מכוח הזכיון נכנס בעל הרשיון לנעלי המדינה לצורך העניין הזה.

היו"ר א' פורז:

	זה לא כך. זה כן ולא. האין פה אף אחד ממשרד התמ"ס?

	אבקש מגבירתי היועצת המשפטית להעביר זאת למשרד התמ"ס ולקבל מהם משהו.

א' בנדלר:

	אני מציעה, שאם הם רוצים לבוא - שיתייצבו להגיד. זה לא היה בוועדת שרים לענייני חקיקה.

היו"ר א' פורז:

	נעשה זאת בישיבה הבאה.

ד' ליפשיץ:

	אני לא יודעת על מה מדובר פה. אני לא יודעת, שיש הצעה לתיקון חוק משק הגז.

א' בנדלר:

	אני רואה, שמדובר פה על תיקון חוק חובת המכרזים ותקנות חובת המכרזים, וזה בכלל לא לגבי הצעת החוק הזו.

היו"ר א' פורז:

	מדובר בתיקון עקיף בחוק חובת המכרזים.

א' בלאו:

	תהיה לזה השפעה מרחיקת לכת על המתמודדים במכרז.

א' בנדלר:

	האם אתה חושב שהכוונה שבמסגרת חוק משק הגז יתוקן תיקון עקיף לחוק חובת המכרזים?

היו"ר א' פורז:

	נכון. זה מה שהוא התכוון.

ש' זינגר:

	נכון, וזה דבר אחד. זו מטרת המסמך שמונח לפני. מצד שני, המסמך שהנחתי כולל את- - -

היו"ר א' פורז:

	אנו נבקש ממשרד התעשיה והמסחר להתייחס לדבר הזה וגם יבדקו אם זה ניתן. אין עד היום תקדים למישהו שקיבל זכיון מטעם המדינה, נניח חברות כבלים או לוויין--

א' בנדלר:

	--או כביש חוצה-ישראל.


היו"ר א' פורז:

	--או אם יש מיתקן התפלה או משהו, שחייבו אותו במטלות שמוטלות על גוף ציבורי. אבל, זה יכול להיות, ואני לא אומר שלא. נבדוק זאת. עדיף שאתם תנסו להוביל את המוצר שלכם.

ש' זינגר:

	עושים זאת בלי שום קשר.

היו"ר א' פורז:

	נתקדם בסעיפי הצעת חוק.

ו' רז:

	סעיף 1, סעיף מטרות כמקובל בחקיקה במדינת ישראל, אומר: "(א) מטרותיו של חוק זה הן: (1) ליצור תנאים לפיתוח ענף הגז הטבעי בישראל באמצעות המגזר הפרטי ולקיום תחרות בענף זה, בהתאם למדיניות הממשלה בתחומי הכלכלה והאנרגיה; (2) להסדיר את הפעילות במשק הגז הטבעי באופן שיאפשר השקעות בו ומתן שירותים ברמת איכות, אמינות וזמינות נאותים; (3) להבטיח שמירה על הבטיחות בפעילויות במשק הגז הטבעי".

היו"ר א' פורז:

	האם למישהו יש הערות על הצהרות יפות אלה?

ח' מלצר:

	יש לי תוספת. אנו דיברנו על כך שיש לעשות את האבחנה בין החוק הזה לחוק הנפט. למעשה, כל החוק הזה מסדיר את נושא ההובלה, ההולכה והשיווק, ולא את כל הפעילות במשק הגז, כי הפעילות של החיפוש של הגז, הפקתו - כל זה מוסדר בחוק הנפט. הבנתי, שזה גם מקובל על המשרד שיש לעשות אבחנה כזו. צריך להכניס זאת פה. הייתי מציע, שאחרי סעיף 1 לומר: להסדיר לא את כל הפעילות במשק הגז אלא פעילות ההולכה, השיווק והרישוי במשק הגז.

ו' רז:

	אני חושבת, שמתוך הנחות זה די ברור שהחוק הזה בא לעסוק באמת בפעילויות ההולכה, החלוקה והשיווק.

	זה נכון, שהחוק הזה לא בא להחליף את חוק הנפט. חוק הנפט עדיין מסדיר את פעילויות החיפוש וההפקה. אבל, מנקודת החיפוש וההפקה, כאשר מתחילים להקים צינורות ומיתקנים, יחול חוק הגז.

דובר:

	זה גם לא נכון.

היו"ר א' פורז:

	בכל זאת, על מנת שזה לא יטעה, אולי בכל זאת כדאי לומר זאת, כלומר לומר שזה בא להסדיר את הפעילות בתחום ההולכה וכו'.


ו' רז:

	בסדר. אין מניעה.

היו"ר א' פורז:

	אם כך, תתקנו את הסעיף הזה.

י' שטרן:

	יש פה כמה נקודות. אני חושב שהמדינה לא התמודדה עד היום בנושא בטיחות במשק הגז הטבעי.

היו"ר א' פורז:

	אבל, יש פה בטיחות.

י' שטרן:

	החוק הזה מדבר גם על בטיחות.

א' בנדלר:

	אוקיי. לא מדובר כאן על פיסקה 1(א)(3), אלא על פיסקה 1(א)(2).

ח' מלצר:

	בדיוק. מדובר רק על פיסקה 1(א)(2).

היו"ר א' פורז:

	תנסו לנסח את הסעיף בפיסקה 1(א)(2) באופן שהוא יקלע למטרה, כלומר שההגדרה תהיה תואמת את מטרות החוק ולא תהיה מעבר להן.

ח' מלצר:

	יש גם שם החוק.

היו"ר א' פורז:

	זה כבר לא מפריע.

ח' מלצר:

	שוב, זה נושק לחוק הנפט. האבחנה לכל האורך צריכה להיות שהחיפוש וההפקה הם לפי חוק הנפט וההובלה, ההולכה, השיווק והבטיחות הם לפי החוק הזה. בדרך-כלל אומרים, וזו המגמה המודרנית, שהחוק יבטא את מה שיש בו.

י' שטרן:

	אבל, יש את נושא הבטיחות שאיננו מוסדר בחוק הנפט.


ח' מלצר:

	אם כך, אמרתי שאין בעיה בזה ואפשר לכתוב: הולכה, הובלה ובטיחות, כלומר לכתוב: "חוק משק הגז הטבעי" ובסוגריים לומר זאת.

א' בנדלר:

	יש את השיווק. האם אתה אומר לכתוב זאת בשם החוק?

ח' מלצר:

	כן.

א' בנדלר:

	החוק לא מפריע.

ח' מלצר:

	אז, יש בעיה מה הוא החוק הדומיננטי בהקשרים של החלוקה.

א' בנדלר:

	משם החוק לא יעלה החוק הדומיננטי.

היו"ר א' פורז:

	ננסח. בואו ונעזוב כרגע את עניין שם החוק. השם לא אומר כלום.

	אתם תנסחו את סעיף 1(א)(2) מחדש.

ו' רז:

	כדאי לבדוק זאת. אני חושבת, שהיה מועיל יותר אילו עורך-הדין מלצר היה מפנה אותנו לאותן נקודות שהוא חושש לגביהן.

ח' מלצר:

	נקודה ראשונה זה מטרות החוק.

היו"ר א' פורז:

	ממילא זה עניין דקלרטיבי.

ו' רז:

	לא. זה סעיף כללי ולא סעיף אופרטיבי, ולכן לא אמורה להיות בעיה.

ח' מלצר:

	אומר את דעתי. אבחנה זו הולכת לכל האורך, ובאמת לא הקפידו פה. אפנה בכל מקום היכן שנראה לי שיש מקום להבחין.

	לגבי המטרות בסעיף, מדוע בחקיקה המודרנית משתמשים בזה? סעיף מטרות הוא סעיף פרשני. ברגע שהוא רחב מדי, זה לא ראוי. לכן, צריך שהוא יהיה מדוייק ויתאם בדיוק את מה שיש בחוק ולא מעבר לזה. אני חושב, שלא ראוי שזה יפורש כאילו זה מצמצם את הדברים שם.

היו"ר א' פורז:

	תנסו לנסח זאת, ותעשו FINE TUNING.

ד' ליפשיץ:

	חוק הנפט מתייחס לגז הטבעי כאחד מסוגי הנפט. חוק זה אמור להסדיר את כל נושא משק הגז הטבעי. אני חושבת, שאולי כדאי שבסוף החוק ובסוף מלאכת החקיקה יתווסף סעיף שיאמר: "אין באמור לפגוע בסעיפים א', ב', ג' ו-ד' בחוק הנפט לעניין גז טבעי".

היו"ר א' פורז:

	אבל, גם כשעושים סעיף דקלרטיבי בעניין הולכה, כדאי לכתוב שזה הולכה.

ו' רז:

	יש בחוק הבא סעיף שאומר אלו סעיפים בחוק הנפט יהיו כפופים לחוק הגז הטבעי.

היו"ר א' פורז:

	בסדר. אנו עוד נחזור לזה. המטרה היא, שתנסו לנסח זאת באופן שיותר תואם את מטרות החוק.

ו' רז:

	בסעיף 1(ב) נאמר: "לשם השגת מטרותיו של חוק זה" - אני חושבת שגם בסעיף הבא יסביר את הנושא וההבהרה שעורך-דין מדבר עליהם - "תיקבע חובת רישוי להקמה ולהפעלה של מערכת הולכה, רשת חלוקה ומיתקן אחסון של גז טבעי, ולהקמה ולהפעלה שלמיתקן גט"ן, ותוקם במשרד התשתיות הלאומיות רשות גז טבעי שתפקח  על מילוי תנאי הרשיונות, תאשר תעריפים, תקבע אמות מידה לשירות שייתנו בעלי הרשיונות, ותטפל בנושא בטיחות משק הגז הטבעי".

	גט"ן הוא מיתקן לגז טבעי נוזלי, ויש הגדרה שלו בהגדרות.

היו"ר א' פורז:

	למה צריך רשות גז טבעי בתוך משרד התשתיות. מדוע משרד התשתיות לא יכול בלי רשות כזו?

ו' רז:

	זו יחידה בתוך המשרד. זה כמו שיש את מינהל הדלק.

היו"ר א' פורז:

	בדרך כלל, הרשות היא גוף בעל מעמד עצמאי.


י' שטרן:

	זה נהוג בנושאים אחרים שמצריכים רגולציה גם במקומות רבים בעולם שמקימים רשות. נדבר הרבה על הרשות, ויש סעיפים מיוחדים.

היו"ר א' פורז:

	רבותי, אי אפשר להמשיך כך, כשאנשים מדברים ואינני שומע אותה. יהיה די מביש, כאשר אוציא מישהו.

ו' רז:

	בניגוד לרשות לשירותים ציבוריים חשמל שהיא באמת רשות סטטוטורית עצמאית ולא כפופה,--

היו"ר א' פורז:

	וכמו כן, רשות השידור ורשות שדות התעופה.

ו' רז:

	--רשות הגז הטבעי היא יחידה בתוך משרד התשתיות והיא כפופה לשר לתשתיות לאומיות.

דובר:

	למה קוראים לזה "רשות" ולא "יחידה"?

ו' רז:

	זה המינוח.

י' שטרן:

	יש מספר מאפיינים שהם שונים מפעילות רגילה של יחידה ממשלתית. יש שם מועצה שמייעצת ויש בעלי תפקידים סטטוטוריים.

ו' רז:

	יש לה גם עצמאות תקציבית.

היו"ר א' פורז:

	נחזור לזה ונבדוק.

	האם יש הכנסות והוצאות?

ו' רז:

	יש לה סעיף תקציב מיוחד.

ש' גלעד:

	יש לה סמכויות מוגדרות.

היו"ר א' פורז:

	זה יכול להיות גם ברשות מוסמכת שאיננה רשות.

	האם יש הערות על זה? - לא. יפה.

היו"ר א' פורז:

	תדלגי על כל סעיף ההגדרות, ונחזור אליו אחרי שנשלים את יתר הסעיפים ואז נדע יותר טוב מה זה כל דבר.

	בשורה רעה - השר לא יגיע.

סגנית השר לתשתיות לאומיות נ' בלומנטל:

	הוא לא יגיע, והוא מתנצל.

ו' רז:

	אנו עוברים לפרק ב': רישוי, סימן א': חובת רישוי.

	[קוראת סעיף 3, בהצעת החוק, לגבי חובת רשיון: "(א) לא יעסוק אדם בפעילות מן הפעילויות האלה, אלא על פי רשיון שניתן לו מאת השר לפי חוק זה ובהתאם לתנאיו: (1) הקמה והפעלה של מערכת הולכה או חלק ממנה;...".]

	למעשה, לכל סעיף קטן פה יש הגדרה רלוונטית בסעיף ההגדרות.

היו"ר א' פורז:

	זה ברור. אנו קוראים כל פיסקה, ואם למישהו יש הערה על איזו שהיא פיסקה - יעיר.

דובר:

	יש הערות להגדרות, אך אמרת שתחזור אליהן.

ח' מלצר:

	אבל, כאן צריך להעיר זאת. אם זה כך, צריך להיות ברור, במה שאנו אמרנו בדיון הכללי, שמדובר על הקמה והפעלה של מערכת הולכה או חלק ממנה, שמהמקום שמצאו גז טבעי, מהשדה, ועד הכניסה למערכת זה לא חלק ממערכת ההובלה כי זה באחריות מי שמצא את הגז.

א' בנדלר:

	מאיפה לאיפה?

ח' מלצר:

	מהשטח ועד הכניסה לתוך המערכת זה באחריות המפיק.

א' בנדלר:

	איפה יש הגדרה או הוראה סותרת?

ח' מלצר:

	ההגדרה הסותרת נמצאת בהגדרת "מערכת ההולכה".

א' בנדלר:

	אדוני היושב-ראש, מאחר ומדובר כאן על הקמת והפעלה של מערכת הולכה או חלק ממנה, האם לא היה כדאי שלפחות נקרא את הגדרת "מערכת הולכה"?

ח' מלצר:

	נכון. זה בדיוק המקום. שם ההחרגה היא רק לגבי צינורות איסוף כאמור בסעיף 35(ב) לחוק הנפט, והיא צריכה להיות החרגה מהמקום, מהשדה, ועד הכניסה לתוך המערכת. דרך-אגב, זה גם מבוטא בהמשך החוק וגם במכרז. אני לא מבקש כאן משהו, אלא אומר שצריכה להיות אחידות.

ו' רז:

	הגדרת "מערכת הולכה" היא: "קווי צינורות להולכה של גז טבעי בלחץ גבוה..." - זה לחץ שמעל 16 בר, ויש הגדרה גם למושג זה - "ביבשה ובמימי החופין, ומיתקני הגז הקשורים אליהם, לרבות מיתקנים להפחתת הלחץ וללחץ נמוך לצורך חיבור רשת חלוקה או מיתקן גז של אחר אליהם, והכל עד למונים כאמור בסעיף 34(א), לרבות המונים עצמם, למעט צינורות איסוף כאמור בסניף 35(ב) לחוק הנפט;".

	הסיפא הזו טעונה הסבר. ההסבר בחוק הנפט אומר, שבעקרון לכל צינור שרוצה בעל חזקה להקים צריך אישור מהממונה לפי חוק הנפט. בעל חזקה לא יכול לבוא להקים צינורות כאוות נפשו. בחוק הנפט יש חריג לזה, ואלה צינורות האיסוף שבתוך שטח החזקה. אנו אימצנו את אותה אבחנה; מכיון שהחוק הזה עוסק בכל צינורות ההולכה בלחץ גבוה, רצינו שגם צינורות הולכה משטח חזקה עד לנקודת הקבלה למערכת יהיו תחת חוק הגז הטבעי אבל צינורות איסוף שלא היו טעונים היתר או אישור לפי חוק הנפט גם פה אנו לא מחילים עליהם שום רגולציה.

ח' מלצר:

	אין בזה די. כמו שנאמר כאן, אלה צינורות איסוף רק בשטח החזקה. שטח החזקה הוא השטח של השדה. בהמשך החוק וגם במכרז מה שקורה הוא, שמבקשים ממי שהפיק ומצא גז ומפיק להגיע מהשדה שלו עד הכניסה למערכת, ואת זה אנו רוצים לשמר. האידך גיסא הוא, שמי שיעשה את מערכת ההולכה שיגיע עד השדה. לא ביקשו זאת במכרז. לנו לא אכפת. אם רוצים, שיגיעו עד אלינו. אבל, אחת מהשתיים: שיגיעו עד אלינו או שיתנו לנו להגיע עד המערכת. אי אפשר שיהיה מצב שמהשדה ועד המערכת יהיה איזה משהו שאיננו ברור.

דובר:

	עד שיגיעו אלינו תהיה תחיית המתים.

ו' רז:

	התשובה לטענה הזו היא בשני מישורים. ראשית, ברור שגם צינורות שמקים בעל חזקה משדה החזקה לתחילת קבלה למערכת זה נושא שטעון רגולציה וטעון פיקוח. כמו שהיה בחוק הנפט, כך גם בחוק הגז. השאלה היא באמת מי יקים את הצינורות האלה.

היו"ר א' פורז:

	מה זה "צינורות איסוף כאמור בסעיף 35(ב) לחוק הנפט"?

א' בנדלר:

	מה שבתוך השטח שלהם.

ו' רז:

	זה בתוך שטח החזקה.

ח' מלצר:

	בדיוק. משטח החזקה ועד לכניסה למערכת יש שטח נוסף.

ו' רז:

	זהו סלע המחלוקת.

ח' מלצר:

	אנו באים ואומרים: או שמקימים את זה או שזה מוחרג ואנו מקימים זאת.

היו"ר א' פורז:

	אבל, אז השאלה היא האם אתה צריך לקבל רישוי לקטע הזה.

ו' רז:

	הכלל לגבי רשיונות הולכה הוא שלא נותנים רשיונות הולכה לספקי גז, אבל בסעיף 9(ג) יש חריג לכלל הזה וזאת לגבי בעל חזקה שרוצה להקים צינורות שיחברו אותו מהשדה לנקודת כניסה  למערכת ההולכה: "על אף האמור בסעיף זה, רשאי השר, בהתייעצות עם הממונה כהגדרתו בסעיף 2 לחוק הנפט, לתת לספק גז טבעי, בלא מכרז, רשיון הולכה שיוגבל להקמה והפעלה של קווי צינורות ומיתקני גז הקשורים אליהם שישמשו רק להעברת גז טבעי של הספק ושל ספקים אחרים למיתקן לעיבוד הגז או לחיבור למערכת הולכה של בעל רשיון הולכה אחר;", ויש גם איזו שהיא סיפא האומרת: "השר רשאי, בהתייעצות כאמור, לקבוע ברשיון לפי סעיף קטן זה תנאים אף בסטיה מהוראות חוק זה". סעיף זה בא למנוע איזה שהן סתירות שיכולות להיות בין צרכים של אותו צינור שמתחבר לקבלה לבין מערכת ההולכה הרגילה. אני חושבת, שהסעיף הזה עונה על זה. הסעיף הזה מאפשר לספק גז טבעי, כולל בעל חזקה, לחבר את השדה שלו לנקודת כניסה למערכת ההולכה.

דובר:

	אבל, צריך את אישור השר.

ו' רז:

	ודאי. זה כמו כל צנרת.

ח' מלצר:

	יש לי שתי הערות בהקשר הזה. קודם כל, במישור הטכני, מה שהערתי קודם עדיין שריר וקיים, כי כאן מחריגים רק את סעיף 35(ב) בחוק הנפט ולא למשל את אותו סעיף 9(ג).

	במישור המהותי, ראינו זאת כאן. זה היה הבג"ץ הקודם. היתה לנו זכות להקים את המערכת הזו לא באישור השר אלא של הממונה. מצאנו גז, הגשנו בקשה לאישור ואמרו לנו: "לא. עכשיו, אנו לא רוצים לאשר לכם". אנו לא רוצים את הסרט הזה בהמשכים. היה לנו פרק א', והיה לנו מספיק. זה בדיוק העניין, אלא ששם לא היה כתוב "רשאי" אלא "חייב" ולמרות שהיה כתוב "חייב" לא נתנו לנו.

ד' ליפשיץ:

	בית-המשפט קבע- - -

ח' מלצר:

	למדנו את הלקחים. עכשיו, אנו לא רוצים: לא "חייב" ולא "רשאי". אנו רוצים שיהיה ברור שזה או כך או כך.

י' שטרן:

	עכשיו, זה ברור.

ו' רז:

	גם הממונה לפי חוק הנפט יכול לסרב לבקשת בעל חזקה להקים צינור. הוא לא חייב לאשר באופן אוטומטי.

היו"ר א' פורז:

	ואז, מה קורה?

ח' מלצר:

	מתפללים.

א' כבל:

	הגז מתאדה.

ו' רז:

	זה בדיוק היה הנושא בבג"ץ סמדן נגד הממונה על חוק הנפט.

ח' מלצר:

	זה כמו תעלת למנש. חפרו משני הצדדים, ורק לא התחברו.

היו"ר א' פורז:

	בסוף התחברו.

ו' רז:

	זו בדיוק הסוגיה שנדונה בבג"ץ סמדן נגד הממונה על ענייני הנפט, ואולי כדאי להגיד בכמה מלים מה היה נושא הבג"ץ הזה. חברת "סמדן" היא בעלת חזקה במימי החופים של מדינת ישראל.


היו"ר א' פורז:

	האם אתם אומרים שזה צריך להיות שיקול דעת הממונה?

ו' רז:

	זה היה בשיקול דעת הממונה לפי חוק הנפט, וזה מה שבג"ץ קבע. לא על כל בקשה של ספק צריך להגיד כן באופן אוטומטי, אלא יש שיקולים. אבל, מה שכן צריכה להיות זו אלטרנטיבה. בג"ץ קבע שלא יתכן להשאיר את הספק תלוי באויר בלי חיבור בין השדה שלו לבין הצרכנים, ואת זה אנו חייבים לאפשר לו.

ד' כהן:

	תלוי מתחת למים, ולא באויר.

ו' רז:

	זה יכול להיות מתחת למים, וזה יכול להיות מתחת לאדמה.

	חוק הגז מחליף את שיקול דעת הממונה בשיקול דעת השר, וזה הכל. כמובן שהנושא הזה צריך להיות תחת רגולציה ותחת שיקול דעת. הרי לא יעלה על הדעת אחרת.

ח' מלצר:

	אני רוצה שזה יהיה ברור. פתאום הולכים לעשות חוק טוטאלי וקודיפיקטיבי.

היו"ר א' פורז:

	אבל, גם לפי חוק הנפט אתם צריכים את אישור השר.

ח' מלצר:

	הוא מסדיר את הכל, אך נקודה אחת - את החיבור בין שתי הקצוות - לא מסדירים.

היו"ר א' פורז:

	נראה אם אני טועה. האם זה נכון שנכון לרגע זה, להולכה הזו ממקום השדה עד כניסה למערכת צריך רשיון לפי חוק הנפט?

י' שטרן:

	אישור של הממונה על חוק הנפט.

ח' מלצר:

	כן, אבל זה לא הכל. בג"ץ אמר שצריך לתת את הרשיון, לעשות לנו את החיבור. אנו רצינו את הרשיון מיידית, ובג"ץ אמר שצריכים לתת לנו- - - 

היו"ר א' פורז:

	האם זה פטור מרישוי? - לא. אתה מסכים שגם מהשדה ועד לחוף באיזה שהוא מקום צריך רשיון לפי חוק הנפט.

ח' מלצר:

	נכון.

היו"ר א' פורז:

	האם יש ויכוח על זה?

ח' מלצר:

	לא. שם זה אישור, ולא רשיון.

	עכשיו, אתם מנסים בעקיפין לשנות את תוצאת הבג"ץ.

ו' רז:

	לא נכון.

היו"ר א' פורז:

	סדר האירועים - בשלב מסויים, כאשר אני כבר מגבש לעצמי עמדה, אני ממשיך הלאה כי אפשר לדבר על כל סעיף כזה שתי ישיבות והחוק הזה לא ייגמר אף פעם.

מבחינתי, זה כך: קטע הצינור ממקום יציאת הגז הטבעי ועד לחיבור לנקודת ההולכה זה חלק מרשיון לפי חוק הנפט. כך אני מבין את הסעיף הזה. ככל שהפרשנות שלי איננה נכונה אבהיר זאת בסיכום שלי. כשיש בעיות כאלה, אני אומר שכאשר אציג את החוק במליאה ואגיע לסעיף אסביר שזו הפרשנות הנכונה, כדי, כדברי עורך-הדין מלצר, שלא רק מה שכתוב בחוק אלא גם דברי ההסבר שמוצגים בכנסת או נאום יושב-ראש הוועדה כשהוא מציג את החוק הם פרשניים.

	סיכמנו: כל הסיפור עד לכניסה למערכת ההולכה הוא לפי חוק הנפט, ומאותה נקודה - החוק הזה.

י' שטרן:

	 היושב-ראש, אומנם זה ייראה קצת מאוחר כי התחילה להתגבש דעה, אך בכל אופן אנסה. אנו מנסים להסדיר ענף חדש במדינת ישראל. חוק הנפט הוא חוק מ-1952 שכבודו במקומו מונח, ואנו מקווים שגם הוא יעבור רביזיות בתקופה הקרובה. החוק הזה מסדיר את כל מה שקשור למערכת החלוקה, ההולכה, ההובלה של הגז והבטיחות. להוציא מתוכו איזה שהוא קטע שהוא יכול להיות קטע חשוב ושהוא יוסדר ע"י גופים אחרים- - -

היו"ר א' פורז:

	הרישוי של מי השדה עד לכניסה למערכת - בידי מי זה?

י' שטרן:

	כרגע, במצב הקיים, זה מוסדר בצורה כזו שהממונה על ענייני הנפט הוא שמאשר את הצינור.

ו' רז:

	זה לא מצב ראוי. רשיונות צריכים להינתן ע"י שרים. החוק הזה נחקק בשנת 1952, ושם זו סמכות הממונה. זה לא מצב שאנו מעוניינים לשמר אותו.

היו"ר א' פורז:

	אבל, כשתתקנו, אולי בכלל הגוף הזה צריך לתת גם רשיונות לחיפושי נפט. אני לא יודע.

י' שטרן:

	הוא נותן. לא הגוף הזה. מדובר על הגוף הממונה על חיפושי נפט.

היו"ר א' פורז:

	רבותי, אתם רוצים להקים מערכת הולכה. הקטע מהים עד לכניסה למערכת ההולכה הוא חלק מהקידוח - לא?

א' בנדלר:

	לא. הם אומרים, שזה חלק ממערכת ההולכה. אם אני מבינה נכון, זה כן ממערכת ההולכה, אלא שאת הרשיון לקטע הזה השר--

היו"ר א' פורז:

	--לפי חוק הנפט.

א' בנדלר:

	--יתן לספק ולא למוליך.

י' שטרן:

	יכולות להיות מערכות הולכה אחרות.
	
ר' יופה-כהן:

	הוא רוצה, שזה לא יהיה חלק ממערכת ההולכה.

א' בנדלר:

	זהו סעיף 9(ג), וזה מה שקראנו. האם הבנתי נכון?

היו"ר א' פורז:

	את הבנת נכון. לדעתי, הויכוח הזה גם לא חשוב. אבל, מעבר לזה, מי יתן את הרשיון?

י' שטרן:

	זה כל הויכוח: מי יתן את הרשיון? השר או הממונה?

היו"ר א' פורז:

	שניהם אנשים טובים. אחד יפה, אחד - פחות.


ל' ורון:

	זו הבעיה של עורך-הדין מלצר. הוא רוצה, שיתנו רשיון.

א' כבל:

	זה לא מה שהבנתי מעורך-הדין מלצר. הדברים צריכים להיות הרבה יותר ברורים, כך שבסופו של עניין כאשר יצטרכו להסדיר מי האחראי - הגז, עד שיחליטו, לא יתאדה. זו הנקודה, וזה לא מוגדר. על זה מדובר. האם זה נכון או לא נכון?

ר' יופה-כהן:

	זה לא נכון. זה חלק מההגדרה.

היו"ר א' פורז:

	הויכוח הזה לא כל כך חשוב, וחבל לבזבז יותר מדי זמן.

ש' גלעד:

	אני שרון גלעד ממשרד המשפטים. אדוני, זה כן חשוב. החוק הזה בא להסדיר את כל מה שקשור בהולכה, וגם בחלוקה ובשיווק.

היו"ר א' פורז:

	תתמקדי בנקודה הבסיסית. 

ש' גלעד:

	מדובר בהולכה.

היו"ר א' פורז:

	מי מטפל בזה עד לכניסה למערכת ההולכה?

ש' גלעד:

	בשטח החזקה שלהם - ועל כך אין מחלוקת - יש את חוק הנפט ויהיה חוק הנפט. החל מרגע שיוצאים משטח החזקה, אנו לא רוצים שיהיו לנו אינסוף רשויות שיחליטו דברים סותרים.

היו"ר א' פורז:

	זה אחד מהשניים: חוק הנפט או זה.

ש' גלעד:

	לא. שטח החזקה הוא ממלכה אחת, אבל כאשר יוצאים מהממלכה הזו - אנו לא רוצים שתהיינה לנו שתי רשויות שיחליטו דברים סותרים ולא מתאימים לנושא ההולכה. אנו רוצים שמישהו אחד יסדיר את נושא ההולכה.

	למה זה ההולכה? כי זה לחץ גבוה. לכן, אי אפשר להחריג את מה שרוצים מתוך ההגדרה, כי זה חלק מההולכה.

	אבל, אנו חייבים להפעיל שיקול דעת סביר. לכן, בסעיף 9(ג) דאגנו לעניין הזה שזה יהיה דומה, שאפשר יהיה לתת להם רשיון לעניין הזה, ואין לאף אחד כוונה לשלול זאת מהם. השר יהיה חייב להפעיל שיקול דעת סביר. אלא מה? אנו נגיד שאפשר יהיה לעשות זאת בצינור אחד במקום שניים. אנו לא רוצים לרשת את מדינת ישראל ביותר מדי צינורות. לכן, נכריח אותם לעשות אחד במקום שניים. זה הרעיון.

היו"ר א'  פורז:

	אני חושב, שזה גם מה שאני אומר כל הזמן.

ש' גלעד:

	אין כאן שום כוונה לפעול נגדם.

היו"ר א' פורז:

	מר מלצר, מה לנו מי נותן רישוי בקטע הזה?

ח' מלצר:

	אני מדבר על מהות הדברים, וזו לא השאלה מי נותן. הבעיה כאן היא, שהחוק מסדיר את הכל, ואת הקטע הזה משום מה משאירים בשיקול דעת. אני אומר: שהם יקחו את האחריות.

היו"ר א' פורז:

	אף אחד לא אומר שאתם לא תהיו אחראים לזה.

ח' מלצר:

	אני אומר מבחינת התפיסה, שאלה השקעות אדירות של מאות מליוני דולרים. אנו לא רוצים להיות נתונים לחסדים של אף אחד.

היו"ר א' פורז:

	מה זה "אף אחד"? בכל מקרה, תהיה רשות ציבורית כלשהי.

ח' מלצר:

	אדרבא. פתאום יש קטע אחד או קטע חשוב מאד שהוא לא מוסדר. כמו שכל דבר מוסדר, צריך שיהיה כתוב אחת מהשתיים: שיהיה כתוב שמי שיזכה במערכת הזו הוא יעשה את הקישור עד השדה, עד בעל החזקה. כלומר, שתהיה חובה. מצד שני, שיתנו לנו לעשות זאת, ולא שזה יהיה שיקול דעת. אחרת, לגבי הקטע הזה אנו כל הזמן נהיה תלויים בין שמים וארץ. כאן כל הזמן אומרים שצריכים לתת זכויות כאלה ואחרות לאלה שיזכו במכרז, והם צריכים להשיג מימון. זה גם אנחנו. תבינו, שכל הנימוקים שנאמרו בישיבה הקודמת - אנו משיגים מימון בשביל המערכת שאנו מקימים, מערכת ההפקה והמערכת הזו.

א' פאר:

	ידידתי המלומדת ממשרד המשפטים עושה אבחנה בין הצינור לבין צינורות האיסוף. צינורות האיסוף הם גם בלחץ גבוה. אי לכך, מדוע אתה מפריד את זה?

	אני מדבר בשם מפיק. כשאנו מקבלים את הרשיון לחפש את הנפט או את הגז ואנו מוצאים את הגז וקיבלנו ואנו רוצים לשווקו, אז השקעתי את כל מה שהשקעתי ועכשיו אני מחכה. את זה אני לא מסוגל.

היו"ר א' פורז:

	הבנתי.

י' שטרן:

	הנקודה ברורה.

היו"ר א' פורז:

	לי היא לא ברורה. מי אמור דה-פקטו לחבר את השדה עד לנקודת הכניסה להולכה?

י' שטרן:

	המפיקים.

א' בנדלר:

	האם תמיד זו הדרך היחידה?

י' שטרן:

	ודאי.

ח' מלצר:

	בהתאם לנסיון שיש לנו עד היום ובהתאם לגז שמצאנו עד היום--

דובר:

	בכל העולם זה כך.

ח' מלצר:

	--ובהתאם לדוגמאות בעולם, בדרך-כלל המפיקים מגיעים לנקודת הכניסה.

י' שטרן:

	מגיעים המפיקים.

ג' לסט:

	אם כך, למה זה לא כתוב? תכתוב זאת.

י' שטרן:

	יש מקומות בעולם שזה עד תחנת הכוח או אפילו עד הצרכן. יושב-ראש הוועדה שאל, ואני רוצה לתת תשובה ברורה.

היו"ר א' פורז:

	מר שטרן, אנו רוצים לעשות סיטואציה, שאם יש שדה ויש מפיקים בשדה והם באחריות של גורם אחד לפי חוק הנפט ותרצו - תאחדו אולי את זה. יש גורם שני שזה ההולכה שזה איש אחר. אל תשים אותם אצל שתי רשויות, אלא ברשות אחת. הרשות שלהם היא הנפט. מרגע שהתחלת בהולכה, עברתם לרשות שניה ולגופים אחרים. לכן, אכסניה מתאימה יותר היא אצל האיש של הנפט. אתה רוצה לתת לו סמכויות לגבי תנאים - נתקן תיקון עקיף בחוק הנפט. אם צריך - נעשה תיקון בחוק הנפט ותן לו עוד איזו שהיא סמכות, אבל לא צריך גורם אחד שיהיו לו שני בעלי-בתים. גם כך קשה עם גופים ציבוריים. עם שניים זה בלתי אפשרי.

ש' גלעד:

	זה הפוך.

ו' רז:

	אני חושבת, שצריך להבין מה הן השלכות הסעיף. אותו קטע צינור--

היו"ר א' פורז:

	--להעביר אותו לסמכות הממונה על הנפט.

ו' רז:

	--שזה בלחץ גבוה  -להעבירו לסמכות הממונה על הנפט.

	כאמור, חוק משק הגז הטבעי מסדיר את כל נושא ההולכה, שזה לא רק עניין של מתן רשיונות אלא גם עניין של סמכויות לנושא בטיחות ולנושאים אחרים.

היו"ר א' פורז:

	תתני זאת לממונה על הנפט. אעשה כאן תיקון עקיף.

ו' רז:

	כן, אבל אנו כבר עושים חוק קודיפיקטיבי שיסדיר את כל נושא ההולכה.

היו"ר א' פורז:

	אבל, את רוצה להכפיפו לשני גורמים ציבוריים ממשלתיים.

ו' רז:

	אבל, זה בשני עניינים שונים לחלוטין. נושא החיפוש וההפקה זה בידע אחר.

היו"ר א' פורז:

	אלה לא עניינים שונים לחלוטין.

י' שטרן:

	אנו מסדירים פה בפעם הראשונה את נושא הקמת הצינורות, מערכות הולכה ומערכות חלוקה בתוך מדינת ישראל. למשל, המומחיות בנושא- - -

היו"ר א' פורז:

	אם אתה היית אומר לי שאתם במכרז רוצים שמי שזוכה בהולכה חייב להגיע עד לכל אחד מהשדות ולהתחבר, הייתי אומר- - -

י' שטרן:

	אנו שמחים על ההתנדבות הזו.

היו"ר א' פורז:

	אתה צודק. אם אתה רוצה, תבדקו. אם אתם רוצים שחוק הנפט נעשה תיקון עקיף וניתן עוד סמכויות לממונה, לא תהיה בעיה.

י' שטרן:

	אבל, הנקודה היא שכל המומחים, כל היועצים החיצוניים שלנו, בנושא בטיחות ובנושא הולכה- - -

היו"ר א' פורז:

	בכל זאת, אתם באותו משרד ואתם אמורים לדעת את הכל.

א' פאר:

	לא יכול להיות. לא יתכן שכדי שיהיה נוח למשרד התשתיות או למי שלא יהיה, יהיה איזה שהוא סעיף שיסדר זאת.

היו"ר א' פורז:

	חבל על הזמן. הסמכויות של השדות וההולכה שהן בידי המפיקים הן בידי הממונה על הנפט. צריך לעשות תיקונים עקיפים. תבדקו אם צריך את הסמכויות.

ע' פיינשטיין:

	אני עמי פיינשטיין, מנהל פרוייקט הגז הטבעי, תחום רישוי מקרקעין. יש כאן נושא עקרוני ומהותי. זה לא רק הדבר של הרישוי וההשגות. יש כאן ספקים שונים לא רק מישראל. ספק אחד יהיה מחוייב בכל מערכת הרשיונות שהכנסנו לחוק הזה. אותו ספק המצרי או מי שיגיע ממצרים יהיה מחוייב ברשיון. לעומת זאת, הספק הישראלי לא יהיה חייב ברשיון והוא יוכל להגיע לאן שהוא רוצה.

ר' יופה-כהן:

	מה פתאום?

היו"ר א' פורז:

	בואו ונתקדם. חבל על הזמן.


א' בנדלר:

	מה שברור הוא, שהגדרת מערכת הולכה בסעיף 3(א)(1) אינם משתנה. כשנגיע לסעיף 9(ג), נראה.

היו"ר א' פורז:

	אנו רק קובעים את הפרמטר, את האחריות לשדה ולצינור שמוביל עד לכניסה למערכת החלוקה. זה לפי חוק הנפט.

ר' יופה-כהן:

	לא. יש פה איזו שהיא בעיה.

היו"ר א' פורז:

	אם צריך להרחיב לו את הסמכויות, תגידו לי.

ר' יופה-כהן:

	אבל, חוק הנפט לא חל עליו.

היו"ר א' פורז:

	אנו ניתן לו סמכויות. אנו ניתן לו כל סמכות.

ר' יופה-כהן:

	הוא לא יכול לפנות לפי חוק הנפט.	

ו' רז:

	יש ספק שהוא לא בעל חזקה, ולכן לממונה אין שום סמכות לגביו, והוא יצטרך ללכת לפי חוק משק הגז הטבעי. אז, יוצא שספק אחד הולך לפי זה.

היו"ר א' פורז:

	מי שקיבל רשיון לפי חוק הנפט הישראלי - ההולכה שלו כפופה לחוק הנפט עד הכניסה. מי שלא קיבל רשיון לפי חוק הנפט - הוא מהתחלה נכנס לעסק הזה.

ו' רז:

	אתה יוצר אבחנה בין ספקים.

היו"ר א' פורז:

	נכון. אינני רוצה, שאם אתה קיבלת רשיון אחד, יהיו לך שני משרדים, שני גורמים. יש משרד אחד, והוא ירכז את הטיפול.

א' כבל:

	מאה אחוז.

היו"ר א' פורז:

	אני אומר לכם: אם בחוק הנפט חסרות סמכויות למי שממונה ואתם חושבים שיש לאקונה - נתקן תיקון עקיף.

	אני נגד זה שכדי לקבל דבר מסויים עליך ללכת לחמש תחנות. לך לאחת שהיא תדע הכל.

ג'' סמית:

	אני ג'ק סמית מטעם קבוצת האחים עופר וכימיקלים לישראל, ויש לנו הערה לגבי הגדרת "ספק גז טבעי".

היו"ר א' פורז:

	לא נכנס עתה להגדרות. אנו חוזרים להגדרות, רק כאשר אנו זקוקים להן לצורך הבנת סעיף. הן לא אושרו. אנו נחזור להגדרה, רק כאשר נקרא סעיף ולא נבין מה קורה.

ו' רז:

	אנו בסעיף 3(א)(2) המדבר על רשיון "(2) להקמה והפעלה של רשת חלוקה או חלק ממנה;". הגדרת "רשת חלוקה" היא: "קווי צינורות להעברה של גז טבעי בלחץ נמוך" - כלומר מתחת ללחץ של 16 בר - "ומיתקני הגז הקשורים אליהם, והכל ממערכת הולכה עד למונים כאמור בסעיף 34(ב) לרבות המונים עצמם;".

	בסעיף 3(א)(3) נאמר: "הקמה והפעלה של מיתקן גט"ן;". הגדרת "מיתקן גט"ן" היא: "מיתקן המשמש לפריק גז טבעי נוזלי ממכלית גט"ן, לקליטתו ולאחסונו והלפיכתו לגז טבעי במצב צבירה של גז, לרבות צינורות, מבנים, מכונות, מכשירים, אבזרים וציוד גז קבוע או מיטלטל, הקשורים במיתקן כאמור, עד לנקודת חיבורו למערכת הולכה;".

היו"ר א' פורז:

	מתי משרדכם התחיל להכין את החוק הזה?

ו' רז:

	האם זה מ-1996?

א' פאר:

	לא. זה מ-1994. זה נפל במליאה.

ו' רז:

	יש פה את הצעת החוק הראשונה שהמשרד העביר.

א' בנדלר:

	צריכים שתי הגדרות נוספות : גז טבעי וגז טבעי נוזלי.

י' יורבורסקי:

	זה אותו גז ורק בטמפרטורות שונות.

דוברת:

	מדובר במצב צבירה שונה.

ו' רז:

	הגדרת "גז טבעי" או "גז" היא: "תערבות של גזים פחמימניים ולא-פחמימניים המכילה כמרכיב משמעותי גז מתאן (4CO) אשר בטמפרטורה של 15 מעלות ובלחץ אטמוספרי נמצאת במצב צבירה של גז;".

	הגדרת "גז טבעי נוזלי" או "גט"ן" היא: "גז טבעי כאשר הוא נמצא במצב צבירה של נוזל;".

היו"ר א' פורז:

	האם הוא חייב להכיל גז מתאן?

ו' רז:

	כן, הוא חייב להכיל גז מתאן. זה מרכיב משמעותי.

היו"ר א' פורז:

	לפי הדבר הזה, האם זה עד טמפרטורה של 15 מעלות?

י' שטרן:

	לא. כאשר הוא בטמפרטורה של 15%, הוא במצב צבירה של גז.

היו"ר א' פורז:

	אם הוא נמצא במצב צבירה של גז גם ב-14 מעלות, מה אז?

י' שטרן:

	אז, הכל בסדר. השאלה היא מה קורה- - -

דובר:

	זה בתיקונים להגדרות.

היו"ר א' פורז:

	מה קורה אם הוא בטמפרטורה של 16 מעלות?

ו' רז:

	הוא יכול להיות בטמפרטורות של 16 מעלות וגם 14 מעלות.

היו"ר א' פורז:

	מה שמפריע לי הוא, שההגדרה המדוייקת היא עד או מעל.


ו' רז:

	המבחן הוא האם ב-15 מעלות הוא נמצא במצב צבירה של גז. יכול להיות שזה גם בטמפרטורה של 14 מעלות ו-17 מעלות.

דובר:

	יש לנו פה מהנדס שיכול אולי לעזור לנו.

ע' מור:

	זו הגדרה טכנית שמקובלת בעולם.

דובר:

	זה כך גם בהגדרה הבינלאומית.

היו"ר א' פורז:

	בסדר.

ח' מלצר:

	כתוב בסעיף 3(א)(4): "הקמה והפעלה של מיתקן אחסון". הגדרת "מיתקן איחסון" היא שהוא כזה שמאחסנים גז. זה צריך להיות רק בשטח של מערכת ההולכה. כשאנו מאחסנים את הגז בשדה, איפה שיש את החזקה, זה מוסדר בחוק הנפט, וזה ברור שצריכים לאחסן זאת. גם היום, למשל, אנו מאחסנים.

ר' יופה-כהן:

	אבל, זהו איחסון לצריכה עצמית.

היו"ר א' פורז:

	אולי צריך לעשות סעיף כללי שאומר שכל הסמכויות- - -

ח' מלצר:

	בדיוק. צריך לומר, שזה לא חל על שטח החזקה. אחרת, זה בדיוק מה שאת אומרת. גם היום אני כבר מאחסן. אז, לפי ההגדרה פה, על פעילויות שלי בתוך השדה אני צריך לקבל אישור, רשיון מיוחד. עכשיו, יש לי את כל הרשיון הזה ממילא מכח חוק הנפט.

דוברת:

	אבל, אני חושבת שההגדרה של- - -

היו"ר א' פורז:

	אתה רוצה לומר שלא ניתן לקבל רשיון לפי חוק הנפט.

ח' מלצר:

	אמת.

היו"ר א' פורז:

	הקמה והפעלה של מיתקן איחסון שלא ניתן לגביו- - -

י' שטרן:

	חוק הנפט נותן רשיון.

דוברת:

	יש הגדרת "אחסון".

ח' מלצר:

	לא. הגדרת "איחסון" היא לא בסדר.

י' שטרן:

	חוק הנפט נותן רשיון להפקה של הגז במקרה הזה או של נפט. הוא לא נותן רשיון לאחסון של גז או לאחסון של נפט.

דובר:

	יש סייג בסעיף 11.

א' בנדלר:

	מה עושים עם הגז עד הרשיון?

י' שטרן:

	הגז היה שם 400 שנה, 400 מליון שנה, והוא נשאר שם עד שמפיקים אותו.

ח' מלצר:

	לא.

א' בנדלר:

	אבל, לכאורה זה מכסה היום כאן - לא?

ח' מלצר:

	לא.

א' בנדלר:

	בואו ונקרא את ההגדרה ונראה איך זה נכנס. ורדית רז, זה לא נכנס.

ש' גלעד:

	בהגדרה אפשר לכתוב: "בתוך שטח החזקה".

ח' מלצר:

	את זה אני מקבל. זה צריך להיות: "לצריכה לעצמי ו/או בשטח החזקה".

ג'' אפשטיין:

	חוק הנפט לא מסדיר ולא נותן למי שמפיק גז או נפט זכות לאחסן. הגז נמצא שם בלאו הכי. אבל, יש הכנסת גז אחר.

ד' כהן:

	אנשים מדברים על מה שהם לא מבינים.

ג'' אפשטיין:

	בפירוש לא נכון.

היו"ר א' פורז:

	האם אנו מוציאים זאת מהאדמה ומחזירים במיכלים או במה?

דובר:

	לא.

ד' כהן:

	התחלתי לומר משפט.

היו"ר א' פורז:

	לא חשוב. זה תפקידי לעשות סדר.

ד' כהן:

	תודה רבה ליושב-ראש.

	אנשים לא מבינים על מה מדובר פה - על מערכת הפקה וכל הדברים האלה. מוציאים בקידוח גז מתחת לפני האדמה, ולאחר מכן יש לשנע אותו ולזקק אותו.

היו"ר א' פורז:

	האם בשלב הזה יש אחסון?

ד' כהן:

	מעבירים אותו ממקום למקום בתוך השדה כדי לצבור אותו. אנו בונים פלטפורמה  בגובה 500 מטר ב-110 מליון דולר. דרך אגב, זה אקס-טריטוריאלי. אם יעשו לנו צרות, נכריז על זה כמדינה עצמאית. זה מחוץ למים הטריטוריאליים. נחלק פספורטים, נטביע כסף, נדפיס בולים וניתן תארי כבוד לאנשים.

	אנו מעבירים זאת ומרכזים הכל בפלטפורמה, וזהו תהליך אחסון. זה לא נשאר במבנה הטבעי.

דובר:

	מה שהציעה פה נציגת משרד המשפטים זה בסדר.

ד' כהן:

	מעבירים זאת מהפלטפורמה בצינור מרכֵּז לחוף. היעד משם מתחילה ההולכה.

היו"ר א' פורז:

	אבל, מישהו רצה שם לומר. האם רצית לומר משהו?

י' לוי: (מנכ"ל "ישראמקו")

	כל מה שאמר דוקטור כהן לא נכון. זהו תהליך זיקוק, ולא תהליך אחסון. עושים הפרדה של הגז מהמים ומהכימיקלים שלו, וזה לא תהליך אחסון. תהליך אחסון של גז טבעי מקובל בעולם, ואפשר לאחסן גז בתוך מאגרים תת-קרקעיים. בעבר בשנת 1982 איחסנה נפט"א במאגר זוהר גז שהגיע בזמנו בעקבות הסכמי קמפ-דיויד. זהו אחסון של גז טבעי, וניתן לאחסן גז טבעי במאגרים. חברות בינלאומיות עושות זאת. אפשר לווסת מדי פעם. כמובן, שאם קיימים מאגרים זה ליד זה, ניתן לווסת בין מאגרים. ניתן לאחסן גז טבעי.

י' שטרן:

	אדוני היושב-ראש, היא הנותנת. כמו שהסביר לנו מר יוסי לוי, מנכ"ל "ישראמקו", כדי לאחסן גז טבעי צריך לקבל רשיון.

י' לוי: (מנכ"ל "ישראמקו")

	למה? זה תהליך אופרטיבי של המאגרים.

י' שטרן:

	זה לא תהליך אופרטיבי. כאשר רצו במדינת ישראל שיקומו מאגרי אחסון, אם במאגרים מלאכותיים או במאגרים טבעיים, כולל באותם מאגרים שהיו בעבר מאגרי גז טבעי, המדינה צריכה לתת רשיון, ובמקרה הזה המדינה היא השר. השיקולים למתן רשיון למפיק X או למחזיק Y צריכים להיות בהתאם לשיקולים הלאומיים שלנו ואחרים, כולל שיקולים מסחרים, למי לתת את רשיון האיחסון. לא בהכרח מי שהיתה הזכות להפיק את הגז צריך שיקבל את הזכות לאחסן אותו.

היו"ר א' פורז:

	מר מלצר, האם אתם התכוונתם גם בחוף?

א' כבל:

	בשטח החזקה. בתהליך ההפקה.

ח' מלצר:

	אמרתי: בשטח החזקה.

	מטרת החוק היא לעודד תחרות ולתת לשוק הפרטי. רוצים להכנס ולנהל לנו את העניינים בשטח החזקה, וזו תמיד תפיסה - וסילחו לי על כך - של פקידות שהיא יודעת יותר טוב לנהל מאשר אנו יודעים לנהל. אמרתי: רק בשטח החזקה, וזו זכותנו.

ו' רז:

	בעקבות הדברים האלה, אני רוצה להציע הצעה להבחין לגבי אחסון שהוא בשטח החזקה ולצרכים תפעוליים של השדה ושל ההפקה בשדה הגז -  לעשות הסדר מיוחד לגבי אחסון.

א' בנדלר:

	איזה הסדר מיוחד?

י' לוי: (מנכ"ל "ישראמקו")

	אבל, מי יקבע מה הם "צרכים תפעוליים"?

ו' רז:

	הסדר שלא צריך לעשות מכרז ושהשר יכול לתת רשיון מיוחד.

א' בנדלר:

	האם את רוצה שזה יהיה בתוך הגדרת "אחסון" שעדיין לא קראנו אותה?

ו' רז:

	כן, אבל לצורך מתן הרשיון.

היו"ר א' פורז:

	אנו מדברים על הדבר הבא: הקמת מיתקן אחסון בים היא חלק מתהליך ההפקה.

א' כבל:

	האם זה חלק מתהליך ההפקה או לא חלק מתהליך ההפקה?

א' בנדלר:

	לא קראנו את הגדרת "אחסון".

י' לוי: (מנכ"ל "ישראמקו")

	אדוני, זו לא רק הקמה.

היו"ר א' פורז:

	מר לוי, אנו לא בנויים פה כרגע לעסוק בניסוחים. אנו אומרים, שכל מה שקורה בים, כולל האחסון וכולל הכל הוא בסמכות הממונה על הנפט.


י' שטרן:

	וכל הצרכים של ההפקה ותפעול המאגר עד שהם מפיקים ממנו את הגז שיש להם את החזקה להפיק. אין שום מחלוקת בעניין הזה.

היו"ר א' פורז:

	טוב. לגבי הקמת מיתקן אחסון ביבשה, זה כבר סיפור אחר.

דוברת:

	השאלה היא מה היא מטרת האיחסון.

דובר:

	השאלה היא האם זו חזקה או לא חזקה.

היו"ר א' פורז:

	נדמה לי, שגם אני כבר הבנתי את הדבר הזה, למרות שעל פניו זה נראה מורכב מאד. יש פה שני גופים שבאיזה שהוא שלב מתחברים; יש את הזכיין שיקבל את ההולכה בכל הארץ ואחר כך אנו נראה אם הוא רשאי למכור או לא, ויש את המפיק. עד לנקודת החיבור המפיק חי לפי חוק הנפט, עם סמכויות לפי חוק הנפט ואיחסון לפי חוק הנפט, ומהנקודה הזו ואילך נכנס הזכיין והוא חי לפי החוק הזה.

דובר:

	הזכיין ואחרים.

היו"ר א' פורז:

	הזכיין ואחרים. ההגדרות צריכות להתאים לקונצפציה הזו.

דובר:

	בסדר.

ג' לסט:

	מה זה "אחרים"?

א' בנדלר:

	אם כך, ברשותך, אני מבקשת לחזור להגדרת "אחסון" בסעיף 2.

ע' קריינר:

	אני עמוס קריינר מ"בריטיש גז". אנו חושבים, שצריכים להפעיל את חובת הרשיון גם על מיתקן אחסון בשטח החזקה, לרבות הקטע נתינה לממונה סמכות לחייב את בעל המיתקן לתת זכויות, OPEN ACCESS, גם למשתמשים אחרים. אין שום הגיון שכל ספק יקים את מיתקן האחסון שלו, אם זה חוסך כסף למדינה.


היו"ר א' פורז:

	אם תגיעו להבנה איתם, בסדר.

דוברת:

	האם זה בשטח חזקה?

היו"ר א' פורז:

	בשטח החזקה הגורם הסטטוטורי הוא זה שממונה על הנפט.

ח' מלצר:

	"בריטיש גז" באנגליה התנגדה לזה.

ו' רז:

	העניין הוא שזה לא מוסדר פה. בחוק הנפט אין לזה שום הסדר, ועד שנעשה תיקונים עקיפים- - -

היו"ר א' פורז:

	מדובר על תיקון עקיף פה ועכשיו. אסביר לכם שוב את גישתי. אני רוצה, שלמי שעוסק בחיפושים ובקידוחים יהיה מולו גורם ממשלתי אחד. אם לגורם הממשלתי הזה אין מספיק סמכויות - וכשאני אומר תיקון עקיף אני לא מתכוון להצעת חוק נפרדת אלא בחוק הזה - נתקן כמה תיקונים בחוק הנפט וניתן לו סמכויות.

ג'' אפשטיין:

	אדוני היושב-ראש, הזכות לאחסן גז במאגרים שבהם מפיקים היא לא בהכרח חלק מהחזקה. לכן, הדבר נשאר לא מוסדר, ומנסים להסדירו בהזדמנות הזו. 

ע' קריינר:

	לא סיימתי את דבריי.

היו"ר א' פורז:

	כרגע אנו מדברים על מה הוא הגורם הממשלתי שמישהו צריך לעמוד מולו. מאחר ויש פה שני גורמים וכל אחד מהם מקבל רשיון מגוף אחר, אנו אומרים שכל מי שקיבל רשיון לחיפושים, לאחסנה והכל עומד מול גורם אחד - הממונה על חיפושי הנפט. אם אין לו מספיק סמכויות, אנו ניתן לו. הגורם השני עומד מול גוף אחד, וזה הגוף שעכשיו מקימים אותו פה - הרשות הזו שתעסוק בחלוקה. אדם אחד לא צריך ללכת לחמישה גורמים ולקבל רשיון מחמישה גורמים שונים.

ש' גלעד:

	היושב-ראש פורז, ברצוני להראות לך עד כמה פרשנותך בעייתית. ספקי הנפט יבקשו בעתיד, ואין שום ספק בכך, וירצו לשווק והם ירצו גם לעשות מערכות חלוקה בכל מיני מקומות.

היו"ר א' פורז:

	הם לא יכולים.

ש' גלעד:

	הם יכולים. אנו מאפשרים להם את זה.

י' שטרן:

	כן, ודאי שהם יכולים.

ש' גלעד:

	ספקי הגז יכולים לבקש.

היו"ר א' פורז:

	ממי? ספקי הגז או הנפט?

ש' גלעד:

	זה אותו דבר. גז הוא סוג של נפט. ספקי גז וגם ספקי נפט ירצו לבקש.

היו"ר א' פורז:

	נניח שזה כך. מה הם יעשו?

ש' גלעד:

	הם ירצו לעסוק בשיווק גז בכל הארץ, והם ירצו, נניח, להקים מערכת חלוקה באיזור הרצליה. למי אז הם ילכו?

היו"ר א' פורז:

	מערכת חלוקה בחוף שייכת- - -

ש' גלעד:

	זה לא בחוף. הם ירצו בהרצליה לעשות מערכת חלוקה ולשווק.

דוברת:

	זה שיווק.

היו"ר א' פורז:

	האם זה ביבשה או בים?

ש' גלעד:

	ביבשה. הם ירצו, נניח, להגיע לרמת-חובב או לכל מיני מקומות בארץ. הם ירצו לקבל רשיון חלוקה ולשווק.


היו"ר א' פורז:

	מערכת ההולכה ביבשה גם היא כבר לא לפי חוק הנפט אלא לפי החוק הזה, אבל כל המיתקנים בים- - -

ש' גלעד:

	אני רק מראה לך שממילא בהכרח הם לא- - -

א' בנדלר:

	לא. זה לגמרי שונה.

היו"ר א' פורז:

	שרון גלעד, מחר את יכולה להגיד שהם ירצו להיות זכייני טלויזיה. במקרה כזה, הם יפנו לרשות לטלויזיה. אנו מדברים על דברים פשוטים.

	בקצב שלכם החוק הזה לא יגמר.

א' כבל:

	הם מתווכחים על סנטימטרים בים.

ו' רז:

	האם אנו נוכל להביא לוועדה הצעה בעניין הזה?

היו"ר א' פורז:

	כן.

א' בנדלר:

	אם כך, האם בינתיים אין החלטות?

היו"ר א' פורז:

	לא. בינתיים הקונצפציה היא זו: מה שקורה בים- - -

י' שטרן:

	אדוני היושב-ראש, אנו לא צריכים לדבר על ים או יבשה. יכולים למצוא מחר גז גם ביבשה. הסוגיה איננה ים ויבשה. מערכת חלוקה היא מערכת שונה.

היו"ר א' פורז:

	מערכת החלוקה היא לפי החוק הזה. אם מישהו מחר ימצא גז ביבשה והוא קיבל רשיון לפי חוק הנפט לחפש שם, אזי המיתקן עצמו וכל הלוגיסטיקה זה לפי חוק הנפט. כשהוא מתחיל להתחיל לחלק, הוא כבר עובר לחוק הזה.


דובר:

	לכן, הסוגיה היא: חזקה.

י' שטרן:

	כשהוא עובר לחלוקה, הוא עובר לא לממונה על חוק הנפט. לכן, יהיו לו שתי רשויות גם אז.

א' כבל:

	לא בהכרח.

א' בנדלר:

	לא. כשהוא עובר לחלוקה שלו בשדה הנפט או מעבר לזה. זה עד רשת החלוקה, כי שם כן- - -

היו"ר א' פורז:

	מאותה נקודה שמתחילה רשת החלוקה האחרת, שם הוא - - -

א' כבל:

	זה נושא אחר. מאה אחוז. זה לא כשהוא באיזור החזקה הוא עובד מול שני גופים ממשלתיים, ואחר כך גוף נוסף יצטרך לטפל בו כשהוא יהיה בהולכה.

היו"ר א' פורז:

	רבותי, אתם לא תתישו אותי, כי אני מקיים ישיבות לפעמים בשעה 01:00 בלילה, ונראה מי יהיה יותר חזק.

ע' מור:

	יש פה נקודה עקרונית שחשוב להבינה - האחסון בשטח החזקה או מחוצה לו. האחסון שאיננו אחסון תפעולי שנועד לצורך ההפעלה עצמה, אחרי שמצאת את הגז - אם יש לך איזו שהיא באר שכבר אין בה גז ואתה רוצה להחזיר גז נוסף שלקחת מבאר אחרת, יכול להיות שאתה יכול לעשות זאת בשטח החזקה עצמו. אבל, אם יש לך פעילות אחסון שמכיון שאתה בשטח חזקה אתה יכול לנצל איזו שהיא באר שכרגע ריקה ולהשתמש בה, היא צריכה לעבור, לפי החוק הנוכחי, לפעולת אחסון מסחרית שהיא עשויה להיות ויכולים פה להיות- - -

היו"ר א' פורז:

	מה זה פעולת אחסון מסחרית או לא מסחרית?

ו' רז:

	יש פיקוח על התעריפים ויש חובת מתן שירותים.

דובר:

	זה לא נכון.


היו"ר א' פורז:

	מה זה משנה?

דובר:

	זה לא נכון.

ע' מור:

	יש הבחנה בין פעילות אחסון מסחרית לבין פעילות תפעולית של אחסון.

יוסי לוי (מנכ"ל "ישראמקו"):

	זה לא העניין.

היו"ר א' פורז:

	נניח, שגילו גז ביבשה, והמפיק רוצה, בהנחה שזה ניתן, להקים באתר ולאחסן שם בין אם זה במשהו תת-קרקעי או אחרת. זה חלק מזה.

י' שטרן:

	הוא צריך רשיון אחסון על-פי חוק זה.

היו"ר א' פורז:
	
	הרשיון ינתן לו ע"י מי שנתן לו רשיון לחיפושי הגז האלה, וככל שאין לו סמכות אז אנו ניתן לו סמכות.

ב' טאוב:

	בדיוק כך.

היו"ר א' פורז:

	אינני רוצה שיעבירו אותם מאחד לשני. זה כמו יצרן "ספרייט", ואני יודע שתהליך הייצור אחר; יש לו המון חומר, והוא רוצה להחזיקו במיכלים גדולים ובמיכלים קטנים. עד שזה לא יוצא במשאית משטח המפעל, זה בתוך המפעל.

דובר:

	--או לצינור.

היו"ר א' פורז:

	כשזה יצא מהמפעל לתוך הצינורות - זו אופרה אחרת. בתוך המפעל הוא מאחסן או לא מאחסן. את כל הרשיונות צריכים לתת לממונה על הנפט.

ע' מור:

	השאלה היא האם זה אחסון מסחרי או לא.

י' לוי (מנכ"ל "ישראמקו"):

	מה זה משנה?

דוברת:

	יוסי לוי, בטח שזה לא משנה לך.

ע' מור:

	הוא יוכל לעשות פעילות מסחרית בלי לקבל היתרים ורשיונות.

דובר:

	הוא לא צריך.

היו"ר א' פורז:

	הוא רוצה לאחסן את מה שיש לו.

ע' מור:

	הוא יכול גם להעזר במקום אחר ולאחסן.
	
י' לוי (מנכ"ל "ישראמקו"):

	מה זה מפריע למדינת ישראל?

היו"ר א' פורז:

	חבל על הויכוח. אינכם מדברים כרגע על המהות, אלא על מי יתן את הרישוי. אני מדבר על מי יתן את הרישוי. אני לא אוהב ביורוקרטיה מיותרת. לכן, הרישוי צריך להיות שהחיפוש וכל מה שקורה, כולל ההחסנה, לפני שזה יוצא החוצה, זה גורם אחד - הממונה על הנפט. מרגע שזה יוצא החוצה, זה עובר לאופרת החלוקה.

ע' מור:

	אבל, בואו ונפריד בין פעילות עסקית מסחרית לבין פעילות תפעולית.

דובר:

	אין אפשרות לבדוק.


א' בנדלר:

	אתם מתווכחים על דבר סמנטי שאפשר למצוא לו פתרון די פשוט בסך-הכל.

דוברת:

	זה לא דבר סמנטי.


א' בנדלר:

	תגידו שאת הרשיון יתן לו המנהל לפי חוק הנפט, ועל מתן הרשיון יחולו הוראות סעיפים אלה ואלה בחוק משק הגז הטבעי.

	אתם יודעים מה? תביאו הצעה קונקרטית לישיבה הבאה.
	
היו"ר א' פורז:

	בסדר גמור.

	עתה, אנו בסעיף 3(ב).

ו' רז:

	[קוראת סעיף 3(ב), בהצעת החוק, לגבי חובת רשיון: "רשיון ינתן לאחת מן הפעילויות האמורות בסעיף קטן (א9, ויכול שיהיה למקום או לאזור מסויים שיוגדר ברשיון".]

היו"ר א' פורז:

	טוב. הלאה.

ו' רז:

	[קוראת סעיף 4, בהצעת החוק, לגבי מכר ושיווק: "(א) לא יעסקו במכר או בשיווק של גז טבעי - (1) בעל רשיון והולכה;".]

ח' מלצר:

	אנו מסכימים מאד לזה.

סגנית השר לתשתיות לאומיות נ' בלומנטל:

	תיארנו לעצמנו.

ו' רז:

	[קוראת סעיף 4, בהצעת החוק, לגבי מכר ושיווק: "(א) לא יעסקו במכר או בשיווק של גז טבעי - ... (2) ספק חשמל, ומי שעוסק בישראל בזיקוק נפט;".]

דובר:

	יש הערה לגבי סעיף 4(א)(2).

היו"ר א' פורז:

	אנו יודעים שאחר כך זה שלושים שנה.

ש' גלעד:

	אמרנו בפעם שעברה שזו טעות. זו טעות גם לגבי מה שהם אמרו. לכל אורך החוק זה אותו דבר.

היו"ר א' פורז:

	שרון גלעד, את מתנגדת בכלל לעניין הזה: בעל רשיון הולכה.

י' שטרן:

	לא. זה כתוב נכון. בעל רשיון ההולכה לא יכול לשווק, אבל חברה-אחות שלו יכולה לשווק.

ח' מלצר:

	אבל, האח שלו יכול.

ו' רז:

	כרגע, אנו בסעיף 4(א)(2) שמדבר על ספק חשמל ועל מי שעוסק בישראל בזיקוק נפט.

	[קוראת סעיף 4, בהצעת החוק, לגבי מכר ושיווק: "(א) לא יעסקו במכר או בשיווק של גז טבעי - ... (3) מי שהוא בעל שליטה או בעל זיקה במי מהמנויים בפסקאות (1) ו-(2); (4) תאגיד שמי מהמנויים בפסקאות (1) ו-(2) הוא בעל שליטה או בעל זיקה בו; (5) תאגיד שבעל שליטה במי מהמנויים בפסקה (2) הוא בעל שליטה בו".]

היו"ר א' פורז:

	אני יודע שזהו סעיף פרובלמטי מאד, ואולי זה ה-סעיף ה-פרובלמטי מכולם.

י' שטרן:

	אולי לא.

היו"ר א' פורז:

	לא ניכנס עכשיו לסעיף הזה. אני מציע, שכל מי שיש לו רעיון לתיקון הסעיף ינסח זאת.

י' שטרן:

	אולי יש הסכמה.

היו"ר א' פורז:

	אין הסכמה.

י' שטרן:

	האם אין הסכמה?

ח' מלצר:

	יש הסכמה, שבעל רשיון הולכה בלי החרגות. יש הסכמה על העקרון ללא החרגות.

דובר:

	גם ספקי גז לא יעסקו בזה.

ו' רז:

	האם אתה רואה פה החרגות? אין פה שום החרגה.

ח' מלצר:

	לא, אני מדבר על סעיף אחר.

א' בנדלר:

	מסתבר, שאין התנגדות לסעיף הזה.

היו"ר א' פורז:

	יש.

	איפה עניין שלושים השנה?

דוברת:
	
	שלושים שנה הם לא בחוק.

דובר:

	זה מופיע בסעיף האחרון בהצעת החוק - סעיף 97(5).

ג'' אפשטיין:

	אין בין זה לבין נושא שלושים שנה שום דבר.

ח' מלצר:

	כל החוק הזה לא חל בכל בשלושים השנה הקרובות לגבי בעל רשיון.

ג'' אפשטיין:

	כמה פעמים שתגיד זאת, זה עדיין לא יהיה נכון.

ח' מלצר:

	נאמר בסעיף 97(5): "...על אף האמור בסעיף 14(א), תקופת תוקפו של רשיון ההולכה הראשון יהיה שלושים שנה...".

י' שטרן:

	זה של ההולכה ולא של השיווק.

היו"ר א' פורז:

	איפה כתוב דבר שסותר - שלא יעסוק בשיווק בעל רשיון הולכה? איפה ההוראה המבטלת את הדבר הזה?


דוברת:

	אין הוראה.

ח' מלצר:

	יש את סעיף 97(4). מה זה "אין"? אינכם קוראים את החוק שלכם.

ו' רז:

	זה לא מבטל. יש התאמה מלאה.

ח' מלצר:

	כתוב, בסעיף 97(4), שמותר לו לעסוק בשיווק.

ר' יופה-כהן:

	יש גם את סעיף 4(ג).

ח' מלצר:

	בסעיף 97(4) נאמר: "... תהיה רשאית לעסוק גם במכר ובשיווק,...". חבר'ה, אינכם קוראים את מה שאתם כותבים.

ש' גלעד:

	סעיף 97(4) אומר בדיוק את מה שאומר סעיף 4. אלה שני סעיפים אחים שאומרים את אותו הדבר.

ח' מלצר:

	אם כך, בואו ונוריד את סעיף 4.

ש' גלעד:

	אין כאן שום עניין של שלושים שנה. אנו עיקביים לכל אורך הדרך. סעיף 97(4) אומר, שבעלי שליטה בחברת ההולכה יכולים לעשות חברה-אחות.

היו"ר א' פורז:

	זו אותה שליטה, ומקימים שתי חברות.

ש' גלעד:

	נכון, ואומרים שהיא יכולה לעסוק בשיווק. תראו זה בדיוק מה שאומר סעיף 4(א)(5). אין כאן שום שינוי.

	ברצוני לומר עוד משהו למען ההבהרה, כי מהישיבה הקודמת יצא משהו לא נכון.

היו"ר א' פורז:

	אם בכלל מותר בשיווק, למה שחברת ההולכה לא תשווק?

א' כבל:

	למה צריך זאת? האם זה כדי שלא תהיה להם - למועצת המנהלים - הרבה עבודה?

היו"ר א' פורז:

	הם ישווקו. למה צריך חברת-אחות? האם זה רק בגלל הסבסוד ועלות צולבת? האם זה בגלל שקיפות בתעריפים?

ש' גלעד:

	נכון.

א' בנדלר:

	אפשר לדרוש הפרדה חשבונאית, ולאו דוקא הפרדת תאגידים.

ש' גלעד:

	קודם כל, אנו מקשים על עצמנו, אז אינני יודעת אם צריך לכעוס על זה שאנו מקשים על עצמנו. אבל, צריך לזכור שהרגולציה תהיה בעיקר על המונופול הטבעי, ולכן יש הגיון בהפרדה הזו. אנו רוצים להכביד על עצמנו. אנו חושבים, שכדאי לעשות הפרדה.

	צריך לחזור על המנטרה הזו: הם, הספקים, ודאי גם יוכלו לעסוק בשיווק, ואף אחד לא מתכוון לקחת זאת מהם. אנו רוצים גם, כמו שהסברנו בפעם הקודמת, שהחברה-האחות של חברת ההולכה - וזה מה שאומר גם סעיף 4 וגם סעיף 97- - -

היו"ר א' פורז:

	האם אין סכנה לגבי מישהו שיש לו אינטרס? בעצם, המתחרה שלו עובר דרכו, כי הוא משווק. האם אין סכנה, שאם הוא הוא מתחרה שלי ואני מחזיק את ההולכה, אני אעשה לו כל מיני צרות?

י' שטרן:

	בעקבות הישיבה הקודמת, הלכנו לעשות קצת שיעורי-בית בדברים שחלקם אנו יודעים, ותרשה לי להרחיב בסוגיית השיווק. נדמה לי, שהיא אחת הסוגיות המהותיות שעומדת כאן על השולחן.

היו"ר א' פורז:

	זו השאלה היחידה שיש עליה מחלוקת.

ח' מלצר:

	אבל, אדוני, לגבי זה נאמר שיהיה דיון נפרד ובצורה מסודרת. צריך לעשות על כך דיון של כמה שעות.

י' שטרן:

	אני חושב שכדאי להקדיש לזה כמה דקות ואולי גם כמה אנשים אחרים, למעט קבוצת "ים-תטיס", ירצו להתבטא בסוגיה הזו שהיא מאד חשובה.

	כמו שנאמר, למפיקים יש זכות שיווק ולמכור את הגז שהם מפיקים, להקים מערכות חלוקה, ולא מפלים אותם בעניין הזה בשום דבר, בשום דרך ובשום צורה. הלכנו לבדוק מה קורה בעולם.

היו"ר א' פורז:

	מר שטרן, השאלה הנשאלת היא: האם זה טוב שזה שמחזיק את צינורות החלוקה הוא מתחרה למעשה?

י' שטרן:

	הלכנו לבדוק איך מפתחים מערכות של גז טבעי בעולם, ואני מוכן להביא דוגמאות אחת לאחת. בכל מדינות אירופה, למעט אנגליה של היום והשינוי באנגליה נעשה לפני חצי שנה, חברת ההולכה יכולה לשווק גז טבעי בחלק גדול- - -

היו"ר א' פורז:

	אנו לא נקבל היום הכרעה בעניין הזה. נעשה זאת אחרי הפגרה בנוכחות הרבה יותר חברי-כנסת.

	אני מציע, שאתם, וכל מי שמעוניין, תכינו נייר - אם אתם רוצים - בו אתם מסבירים למה חשוב שחברת ההולכה תוכל למכור בעצמה ולא תהיה רק מוביל. יש לנו פה עוד חברי-כנסת בוועדה. תשכנע אותם. כשהעניין הזה יבוא להכרעה, אני בטוח שיהיו פה חמישה-עשר חברי-כנסת. אינכם צריכים לשכנע רק אותי ואת חבר-הכנסת כבל. על פני הדברים יש בעייתיות לגבי המתחרה שלי.

א' רווה:

	על פני הדברים אפילו שספקי הגז רואים עצמם כמשווקים, כבעלי רשתות חלוקה, - - -

היו"ר א' פורז:

	רבותי, אני יכול להבין את האינטרס הכלכלי. יש פה כל דבר עם זוית לכאן ולכאן. חבל לכם להקדיש מאמצים כל כך גדולים כדי לשכנע את חבר-הכנסת כבל ואותי. תכינו זאת בצורה מסודרת. תהיה הכרעה בעניין הזה באחת הישיבות האחרונות של הוועדה, ואולי באחרונה נקבל הכרעה וזה ילך למליאה. תתכוננו, תכינו, תעסיקו לוביסטים ותעשו מה שאתם יכולים.

י' קוזלוב:

	לדעתי, ההצעה של היושב-ראש - לדחות את העניין לישיבה האחרונה - לא מעשית.

היו"ר א' פורז:

	אתה תראה שזה מעשי ושזה גם עובד. אני לא מקבל עכשיו פה החלטה כשיש שני חברי-כנסת מתוך חמישה-עשר.

א' כבל:

	זהו נושא עקרוני.

י' קוזלוב:

	 תן לי להסביר מדוע אי אפשר עקרונית, ואז תעשה זאת מחר.

היו"ר א' פורז:

	לא.

י' קוזלוב:

	זה לא ניתן לדחיה עד הסוף. יש נימוקים לכך, ואני מקווה שתשמע אותם.

	אני ישראל קוזלוב, ואני מייצג את הקונסורציום של גז דה-פרנס ואל-פאסו.

ד' כהן:

	קוזלוב כתב את חוק הנפט הישן הלא מעודכן והלא טוב, והחותן שלו היה מעורב בזה. הוא היה אז הממונה על חיפושי נפט במדינה. החוק ישן, לא רלוונטי ולא שום דבר.

היו"ר א' פורז:

	דוקטור דוד כהן, איזה עונש אתה מציע להטיל עליו עקב כל מה שהוא עשה?

סגנית השר לתשתיות לאומיות נ' בלומנטל:

	דוקטור כהן חושב שזה מסמך הסטורי.

ד' כהן:

	זה מסמך מצויין.

י' קוזלוב:

	האם מותר לי להסביר את עצמי? חוק הגז לא נועד רק לספק גז לחברת החשמל.

היו"ר א' פורז:

	אינני מבין מה אתה הולך להתווכח איתי עכשיו. האם אני מנהל את הישיבות פה?! אני עכשיו עושה ישיבות טכניות, בהן אני מיישר סעיפים. אני משאיר את השאלות העקרוניות ואת ההצבעה לקראת הסוף.

י' קוזלוב:

	אני רוצה להסביר מדוע זה בלתי אפשרי.

היו"ר א' פורז:

	האם אתה רוצה שאני אחליט היום, עכשיו ומיד?

י' קוזלוב:

	תן לי להסביר לך, ואולי כבר תרצה להחליט מחר. יצא מכרז, ויש לו תאריך שחייבים לתת הצעות - ה-15 בנובמבר.

היו"ר א' פורז:

	מה אני יכול לעשות?

י' קוזלוב:

	כדי להכין את המכרז הזה, נדרשת הוצאה של הרבה מליוני דולרים.

היו"ר א' פורז:

	אולי אינך מבין. חבל לי על הזמן שלנו. אתה נושא נאום לגמרי מיותר. בוא ונניח לרגע שאנו - חבר-הכנסת כבל ואני - נקבל היום החלטה לגירסה א'. יש מליאת כנסת, ושם יכולה להיות הסתייגות שיכולה לעבור. החוק כולו יכול לא לעבור. מה זה משנה אם נניח כרגע אתה השגת נצחון לרגע שיכול להתהפך כך? במקום שתתלה תקוות במה שאמרנו, תצא לגז דה-פרנס ותגיד להם שימתינו.

י' קוזלוב:

	זה יהיה קל מאד לשכנע אותם שמחר הם יגידו: "בתנאים אלה אין לנו כל עניין".

היו"ר א' פורז:

	יכול להיות.

א' כבל:

	יש פה אנשים שלא יתנגדו שהם יפרשו.

י' שטרן:

	אדוני היושב-ראש, למדינה, לממשלה, אני מקווה לכולנו, יש אינטרס מובהק שיהיה מכרז ושיהיה זכיין שיקים את מערכת ההולכה.

א' כבל:

	אבל, יש תהליכי חקיקה.

י' שטרן:

	אחרת, הכל יפול כפרי בשל בידי גוף אחד שיהיה הספק, המוליך וגם המשווק.

היו"ר א' פורז:

	אני מוכן לשמוע מכולכם רעיונות בתחום של החוק. לגבי איך מנהלים ישיבה של ועדה ואיך עובדים בכנסת, צאו מהנחה שאני יודע קצת יותר מכם.

	בואו ונמשיך.

ו' רז:

	אנו ממשיכים לסעיף 4(ב).

א' בנדלר:

	אם כך, על כל סעיף 4(א) יהיה דיון.

היו"ר א' פורז:

	כל הסעיף הזה - יהיה דיון.

ג'' סמית:

	אני רוצה להעיר בנושא אחר בסעיף 4(א).

היו"ר א' פורז:

	אם זה משהו טכני, תגיד.

ג'' סמית:

	זה משהו טכני, וזה בסעיפים 4(א)(3) ו-4(א)(5). כתוב כאן, שגם מי שהוא בעל השליטה או בעל הזיקה בחברה שעוסקת בזיקוק נפט בישראל, ובסעיף (5) זה עוד מורחב: כל התאגידים שהם בשליטה של חברה כזו - אסור להם לעסוק במכר או בשיווק של גז טבעי. זו הגבלה חמורה מאד.

היו"ר א' פורז:

	אנו נטפל בזה בבוא העת.

ג'' סמית:

	אין לזה אח ורע בעולם. זה בכלל בניגוד לחוק.

היו"ר א' פורז:

	כל זה נוגע לאותה נקודה של מי רשאי לעשות מה. אנו נטפל בזה בנפרד אחרי הפגרה. כרגע, אנו עוסקים בסעיפים לכאורה טכניים כדי לישר קווים.

ו' רז:

	[קוראת סעיף 4(ב), בהצעת החוק, לגבי מכר ושיווק: "הוראות סעיף קטן (א)(1) לא יחולו על בעל רשיון הולכה לפי סעיף 9(ג)".]

	אני רק רוצה להגיד, שסעיף 9(ג) הרי החְרִיג את הנושא- - -

היו"ר א' פורז:

	עיזבי זאת ועברי לסעיף 5.

ר' יופה-כהן:

	לחברת החשמל יש כמה התנגדויות לסעיף 4.

א' בנדלר:

	נחזור לסעיף 4.

דובר:

	וזאת, אחרי הפגרה.

א' בנדלר:

	יש בינתיים זמן לגבש התנגדויות נוספות.

ר' יופה-כהן:

	לא. כבר ארבע שנים יש את אותן התנגדויות.

ו' רז:

	[קוראת סעיף 5, בהצעת החוק, לגבי רשיון שיווק: "(א) העיסוק במכר ובשיווק של גז טבעי אינו טעון רשיון לפי חוק זה ו לפי חוק הגז (בטיחות ורישוי), ואולם השר רשאי, אם ראה כי הדבר דרוש לשמירה על ענייני הצרכנים בתום שיווק הגז, לקבוע, בהסכמת שר האוצר ובאישור ועדת הכלכלה של הכנסת, כי בתקופה שיקבע כאמור לא יעסוק אדם בשיווק גז טבעי, אלא על פי רשיון מאת השר לפי חוק זה ובהתאם לתנאיו (בחוק זה - רשיון שיווק)".]

היו"ר א' פורז:

	לא הבנתי. הסבירי זאת.

ו' רז:

	בעקרון, אני חושבת שאולי הכלכלנים יוכלו לעשות זאת יותר טוב ממני, אבל אתחיל בשתי מלים. כל מיקטע השיווק הוא מיקטע שאמורה להתפתח בו תחרות, ואנו צופים שיהיו הרבה משקים. לכן, איפה שאפשר לא להתערב אנו מעדיפים לא להתערב.

היו"ר א' פורז:

	מה פירוש הדבר? לחברת הולכה יש מאה נקודות בארץ שם יש מגופה. איך משווקים מאותה נקודה ואילך? האם יש סוכן?

י' שטרן:

	מאותה נקודה ואילך תקום מערכת חלוקה איזורית או אחרת, תת-מערכת בלחץ נמוך, שהיא תשווק את הגז בדרך-כלל לצרכנים בינוניים וקטנים.

היו"ר א' פורז:

	כלומר, זהו מוביל המים הארצי--

י' שטרן:

	נכון.

היו"ר א' פורז:

	--וזה צריך אישור, ומאותה נקודה אתה מתחבר וצריך עוד כמה מערכות.

י' שטרן:

	אנו לא מאמינים שבתשתית תהיינה כמה מערכות. בתשתית תקום מערכת אחת בלבד. גם התשתית הזו היא תשתית של מערכת חלוקה.

היו"ר א' פורז:

	אני חדש בעסק הזה, ואתם נמצאים בו כבר שנים. נניח, שהגיע הצינור--

י' שטרן:

	--לרמת-חובב, כדוגמא.

היו"ר א' פורז:

	נניח שזה ברמת-חובב ושם יש עשרה מפעלים. מי מחבר משם למפעלים?

י' שטרן:

	יבוא מישהו, וזו תהיה חברת ההולכה, חברת "ים-תטיס" או כל חברה אחרת, יאגד מספר צרכנים, ויראה שיש לו שם ביקוש, וילך ויסדיר את נושא הרישוי של הקמת מערכת חלוקה באותו איזור לעשרה מפעלים.

היו"ר א' פורז:

	מי נותן שם רישוי?

י' שטרן:

	הרשות המקומית, עם תב"ע או בלי תב"ע, בהתאם לכללים המקובלים. הוא יקים מערכת חלוקה לאותם עשרה מפעלים וישווק גז לאותם עשרה מפעלים.

היו"ר א' פורז:

	מחר, אחרי שהוא עשה, יבוא אחד אחר ויגיד: "אלה 'שוחטים' אתכם. אני יכול לתת זאת יותר בזול".

י' שטרן:

	נהדר.

היו"ר א' פורז:

	הוא יכול לפרוש.

י' שטרן:

	הוא יכול לפרוש. הוא יכול גם להכנס לתוך התשתית הקיימת. כל התשתית, גם במערכת ההולכה וגם במערכת החלוקה בהתאם לחוק הזה ולכוונותינו, תהיה תשתית של OPEN ACCESS - כל אחד יבוא, יכול לבוא לתוך אותה תשתית. הדוגמא הטובה ביותר לנושא זה היא אנגליה, שם התחרות מאד מפותחת, ואכן בפועל ספקים שונים מגיעים לצרכנים שונים.

	בפועל, אני מניח שבשלב הראשון, כאשר הספק הראשון או המשווק הראשון יספק לאותם עשרה מפעלים או כמה שיהיו, הוא יכנס להסדרים. 

היו"ר א' פורז:

	האם יש בכלל אפשרות לכניסה למקרקעין?

י' שטרן:

	חלק מהסוגיות של כניסה למקרקעין מוסדרות בחוק הזה.

היו"ר א' פורז:

	האם אנו נגיע לסעיפים האלה?

י' שטרן:

	כן.

א' בנדלר:

	מתי נגיע - זה תלוי בך.

סגנית השר לתשתיות לאומית נ' בלומנטל:

	חייבים. הבטחת לעסוק בזה יום ולילה.

היו"ר א' פורז:

	לא הבטחתי לקיים. אתם עבדתם שבע שנים, ואני צריך לעבוד שבע שעות?

י' שטרן:

	היושב-ראש פורז, לשאלתךלגבי השיווק, מתי יכולים להיות מקרים כאלה שהשר יהיה צריך להתערב בהתייעצות עם שר האוצר ובאישור ועדת הכלכלה של הכנסת, זה במקרה שנִראה שבאיזור מסיים או בגלל מיעוט ספקים או בגלל בעיות מסוגים אחרים--

סגנית השר לתשתיות לאומיות נ' בלומנטל: (?)

	--בטיחות.

י' שטרן:

	--ובטיחות תוסדר בכל מקרה, אנו נראה שמפלים את הצרכנים בדרך כזו או אחרת ודרושה התערבות של המדינה.

סגנית השר לתשתיות לאומיות נ' בלומנטל:

	היושב-ראש פורז, אינני חושבת שזה סעיף בעייתי.


היו"ר א' פורז:

	לגבי הכניסה למקרקעין, האם גם אדם שאין לו רישוי מאף אחד יכול להכנס למקרקעין? אתה כותב פה: ".. לפי חוק זה", שזה חוק הגז.

ו' רז:

	חוק הגז לא בא במקום רשיונות מכוח חוקים אחרים.

היו"ר א' פורז:

	אלו חוקים אחרים?

א' כבל:

	מדובר על הבניה. צריך ועדה מקומית.

ד' לחמן-מסר:

	שיווק לא צריך כניסה למקרקעין. זה תכנון ובניה.

י' שטרן:

	אבל, מערכת חלוקה צריכה.

היו"ר א' פורז:

	אם אתם לא תסדירו הוראות מיוחדות לפרישת הרשת הזו בדרך קלה ותלכו לפי חוק התכנון והפקדת תכניות, הגז הזה לא יגיע לצרכנים.

ו' רז:

	צריך להסביר, שסעיף 5 חל רק על מי שעוסק בקניה ובמכירה של הגז ולא בחלוקה או בתשתית של הגז.

היו"ר א' פורז:

	אינני מכיר מספיק את החוק. האם לגבי החלוקה המשנית הזו יצרתם שם איזה שהוא מודל של איך נכנסים למקרקעין וכו'?

ו' רז:

	יש שני פרקים שלמים שעוסקים במקרקעין.

היו"ר א' פורז:

	נגיע לזה, אך זה לא סביר שמישהו שנכנס למקרקעין בכפיה - אין לו רישוי מאף אחד.

ד' לחמן-מסר:

	משווק לא נכנס למקרקעין. משווק עושה חוזים.


י' שטרן:

	משווק לא נכנס למקרקעין.

היו"ר א' פורז:

	האם המשווק הזה לא פורש רשת משלו?

י' שטרן:

	לא בהכרח. זה יכול להיות כמו שאמרנו.

היו"ר א' פורז:

	נניח, שהמשווק הזה רוצה רשת.

י' שטרן:

	הוא צריך רשיון חלוקה. אם הוא נכנס ברשת חלוקה קיימת, הוא לא צריך אישור. את רשת החלוקה אנו מחייבים אישור. אנו נגיע לסעיפים הרלוונטיים.

היו"ר א' פורז:

	אתה לא יכול להכריח מישהו שההוא יכנס והוא יתן לו שירותים וכל זה ולהוא אין שום רישוי. מישהו צריך לכפות זאת, אם ההוא לא מסכים. בדרך-כלל, הוא לא רוצה לתת לו.

י' שטרן:

	למערכת החלוקה יש רישוי ויש רגולציה - לתשתית. כל מה שקשור לתשתית - יש לו רישוי, יש רגולציה.

היו"ר א' פורז:

	האם כל אחד יכול לבוא ולהגיד: "תן לי לעבור", אחרי שהמערכת קיימת?

י' שטרן:

	אכן כן, וייקבעו התנאים.

א' בנדלר:

	במלים אחרות אומרים: "תמכור לי את הסחורה שלך". זו הסחורה שלך. זה כמו שאתה מחייב בעל מכולת לא לסרב למכור ללא סיבה סבירה.

היו"ר א' פורז:

	לא, זה לא אותו דבר. נניח, שיש ויכוח על מחיר העלות.

י' שטרן:

	לא יהיה ויכוח על המחיר, כי יש רגולציה והתעריף הזה יהיה מפוקח. הוא לאו דוקא יהיה מחיר מכסימום, אבל הוא בהחלט יהיה מפוקח.

א' פאר:

	אני רואה, שאדוני מתלבט, ומתלבט בצדק.

היו"ר א' פורז:

	אל תעזור לי כרגע.

	אתה נותן למישהו אפשרות לחדור דרך מיתקן פרטי של מישהו והוא חייב לתת לו שירות - נכון?

י' שטרן:

	כן. הוא יקים מערכת תשתית שהיא תהיה OPEN ACCESS לשימוש של כל אחד אחר.

א' פאר:

	מי יקים זאת?

דובר:

	זה לא הגיוני.

היו"ר א' פורז:

	זה לא יכול להיות שאתה מכריח מישהו להכנס. כלומר, באיזה שהוא מקום צריך להיות איזו שהיא רגולציה במערכת.

ד' לחמן-מסר:

	יש שלושה היבטים: יש את ההולכה השיגרתי, כפי שאני קוראת לה, יש את החלוקה המסתעפית, יש את השיווק ויש את הפקת הגז.

	מה צריך רישוי? בעקרון, אנו רוצים שיהיה צריך רישוי רק במקור שיש כשל שוק. מקום שהשוק לא יכול היצע וביקוש להסדיר את עצמו, אז אנו מוכרחים קצת להתערב ולעשות הסדרה. זאת נקודת המוצא שלנו, וכל אחד יודע זאת.

היו"ר א' פורז:

	אבל, אני הולך לדבר ספציפי מאד. אינני רוצה נאום "אני מאמין" כללי. שאלתי פשוטה מאד:  יש לי מערכת הולכה--

ד' לחמן-מסר:

	יש הולכה ויש חלוקה.

היו"ר א' פורז:

	--שפרשתי אותה, קיבלתי רשיונות והכל בסדר.

י' שטרן:

	אתה תהיה מעוניין שמה שיותר אנשים יבואו אליך.

היו"ר א' פורז:

	אינני יודע. מה קורה אם אינני מגיע איתם להבנה?

י' שטרן:

	אין "לא מגיע להבנה". יש מחיר וזה המחיר שתקבע. במערכת ההולכה יש מחיר מפוקח.

היו"ר א' פורז:

	נניח, שאני רוצה לתת לאחד מחיר יותר זול.

י' שטרן:

	אני לא מדבר על הגז. אני מדבר על התשתית - על המעבר בצינור. יש תעריף למעבר בצינור.

ד' לחמן-מסר:

	זכות המעבר.

היו"ר א' פורז:

	לפי מה זה? האם זה לפי קובים?

י' שטרן:

	זה לפי מה שנקבע ברשיונו.

היו"ר א' פורז:

	אסור לו לתת למי שמעביר יותר במחיר יותר גבוה? יכול מישהו לבוא ולומר: "אני רוצה להעביר עשרה קובים".

י' שטרן:

	הוא יעביר עשרה קוב כפול התעריף.

ד' לחמן-מסר:

	אתה שואל שאלה נקודתית מאד: איך מחשבים את מחיר זכות המעבר?

היו"ר א' פורז:

	אני לא חושב שזה הגיוני שמישהו שלא קיבל רישוי משום מקום יכול לחדור לרכוש פרטי של מישהו אחר.

י' שטרן:

	אבל, הוא יסכים מראש, השני, זה שיקים את התשתית.


ד' לחמן-מסר:

	היושב-ראש, למה? זה הפוך. יש הסדרה. מערכת ההולכה ומערכת החלוקה נעשו על-פי הסדרה של החוק הזה. יש רשיון חלוקה ויש רשיון הולכה. אלה שני הגורמים שדרכם עוברים.

היו"ר א' פורז:

	זה מין UNBUNDLING כזה.  

ד' לחמן-מסר:

	בניגוד לטכנולוגיה אחרת שמסיבות כאלה או אחרות רצו להצר את זכות ה-UNBUNDLING - אתה יודע שהסיבות האחרות מעניינות יותר מהסיבות למה אין להצר זכות UNBUNDLING - פה מי שמוליך זה מקור ההכנסות שלו. לכן, הוא לא ספק גז. זה בניגוד לתקשורת.


היו"ר א' פורז:

	למה? המוליך יכול להיות גם ספק, והוא יכול גם למכור.

ד' לחמן-מסר:

	הוא יכול למכור, אבל הוא לא ספק. ברגע שהוא לא ספק, הכנסותיו הן פונקציה של הכמות שמועברת אצלו. לכן, נקודת מוצא היא שהתמריץ שלו זה למכסימום מעבר. זה כמו כביש-אגרה; ככל שיעברו אצלו יותר, כך הוא ירויח יותר. זו שאלה ראשונה.

	שאלה שניה היא איך מחשבים את גובה אגרת המעבר והאם גובה אגרת המעבר צריך להיות כמו שאני משום מה אולי בתמימות סברתי כמות או פונקציה של מחיר - זה עניין של הרשות המוסמכת והעקרונות ייקבעו. האם אנו צריכים במסגרת חקיקה, ואף פעם לא עשינו זאת, להגיד איך תיקבע אגרת המעבר של כביש חוצה-ישראל?

היו"ר א' פורז:

	זה מונופול.

ד' לחמן-מסר:

	כן, אבל פה מערכת ההולכה - זכות המעבר היא של מונופול. במערכת החלוקה יכולות להיות מספר מערכות חלוקה. הרי לא צריכה להיות מערכת חלוקה אחת, כי אין הגבלה במספר הרשיונות ואין בלעדיות. לכן, זו הנקודה: מי שרוצה לפרוש צינורות - ודרך אגב, זו נקודה שהולכת ומתבררת בעולם כנקודה נכונה - מי שפורש תשתית צריך לתת זכות מעבר לאחרים על התשתית שלו, אלא אם כן יש כשל שוק שמצדיק את זה שהוא לא יתן. אין, ברגע שהוא לא הספק. זה בדיוק הרעיון למה כל כך היה חשוב להפריד בין הספקים לבין צינור ההולכה.

היו"ר א' פורז:

	כן, אבל אי אפשר לתת לו אישור להגיד: "יש איזו כמות קטנה. אתה חייב להעביר לי אותה בלי שום דבר".

ד' לחמן-מסר:

	אם נגיע לסעיף הזה, שמסדיר את הדברים- - -

ו' רז:

	יש הסמכות. צריך להבין, שזה משק חדש ואנו לא יודעים איך ייראה המשק הזה. אנו לא יודעים מה יתפתח. אנו לא יודעים אם יהיה בעל רשיון חלוקה אחד או שיהיו שלושה.

דובר:

	או שלא יהיה אף אחד.

ד' לחמן-מסר:

	יש לנו את כל הסמכויות להתערב במקרה של כשל שוק, וזה מה שחשוב בחשיבה המודרנית מודולרית לצורך העניין. כך אני באמת רואה זאת: לתת לרגולטור את הסמכויות. זה לא נורא שנתחיל עם עודף רגולציה.

נ' גולדשטיין:

	אני נועם גולדשטיין ממפעלי ים המלח, החברה לכימיקלים לישראל. ברצוני להסביר זאת מצד הצרכנים. ההבדל בין חלוקה להולכה זה בסך-הכל הלחץ, ופרט לזה אין הבדל. על צינור להגיע למפעל כדי שיגיע גז. לכל מפעל יכול שיגיע צינור אחד. לא יתכן שלמפעל שנמצא אי שם במכתש צין או במכתש אחר יגיעו צינורות לפי מספר הספקים. יבוא אחד שיקים את הצינור, ואנו רוצים שנהיה במצב שמבחינת כושר המיקוח נוכל להתמקח. פעם - אחד יספק לנו, פעם - שני ופעם - שלישי. אני אוכל לעשות זאת רק--

ד' לחמן-מסר:

	--אם תהיה זכות מעבר.

נ' גולדשטיין: 

	--אם זכות המעבר תהיה מבחינה זו שעלות ההולכה בקו תהיה זהה לכולם.

היו"ר א' פורז:

	כל מה שאתם אומרים פה הוא שלא צריך רשיון, אלא אם כן--

ד' לחמן-מסר:

	--יש כשל של שוק.

היו"ר א' פורז:

	--משהו השתבש.

	הבנתי את הרעיון. אני לא יודע, ואנו נראה זאת בהמשך. אני עדיין לא מגובש בעניין הזה. אני עדיין לא בטוח שה-UNBUNDLING הזה יכול להיעשות כך.

ד' לחמן-מסר:

	קודם כל, זה לא עוסק בהולכה. זה השיווק. שיווק, תיאורטית - ואינני יודעת איך השוק הזה יתחלק - יכול להתחלק בין מספר נגזרות בדיוק כמו בתקשורת. יכול להיות גורם שכל תפקידו למצוא ספקים וצרכנים ולקשר ביניהם.

דובר:

	כלומר, לתווך.

היו"ר א' פורז:

	אותי לא מטריד העניין המסחרי.

ד' לחמן-מסר:

	אבל, על זה מדובר פה.

היו"ר א' פורז:

	אותי מטריד רק האלמנט הטכני.

ד' לחמן-מסר:

	זה לא פה, וזה לא הסעיף הזה. הסעיף הזה מדבר רק על העיסוק במכר ובשיווק.

היו"ר א' פורז:

	אנו נחזור לסעיף הזה, אחרי שנראה את התמונה יותר בשלמותה.

ד' לחמן-מסר:

	אדוני, יש להדגיש שכתוב כאן על מכר ושיווק, ולא על חלוקה.

היו"ר א' פורז:

	הבנתי. ורדית רז, קיראי את סעיף (ב).

ג'' סמית:

	יש לי הערה על נושא אחר בסעיף 5(א). יש כאן אפשרות של רישוי בדיעבד של פעולות שיווק. ברישא של הסעיף כתוב: "העיסוק במכר ובשיווק של גז טבעי אינו טעון רשיון", אבל בסיפא כתוב שהשר רשאי לקבוע בדיעבד שלעיסוק כזה כן יהיה רשיון. ברצוני להבהיר את הנקודה מנקודת ראות של צרכן תעשייתי. חוק משק הגז לא מיועד רק לחברת החשמל. עיקר חדירת גז טבעי במשק יבוא דרך צריכה פרטית של גופים כמו קבוצת האחים עופר שזה תחנת כוח והמפעלים שעובדים בים-המלח שזו כמות משמעותית מאד של גז. בשלב הראשון של כניסת הגז לישראל זה שווה ערך אפילו לכמות הגז שחברת החשמל תחסוך בשלב ההתחלתי. החוזים בין קבוצת האחים עופר לבין ספקי הגז בנויים כך: הצרכן מורכב משש ישויות משפטיות נפרדות - שש חברות, ששה מפעלים בעשרה אתרים. כדי לפשט את הנושא, אומר שאין כאן עשרה חוזים נפרדים אלא יש חוזה אחד של קניין בשם הקבוצה שהוא קונה את הגז מספק הגז והוא מחלק את הגז ומווסת את השימושים בין המפעלים השונים במשך היום. אחרת, היתה נוצרת תסבוכת גדולה מאד. חוזי גז מכסים בדיוק, ולפעמים גם לפי שעה מתי צריך להזרים את הגז. כדי לעשות את פעולת הויסות הזו, החברות השונות מוכרות את עודפי הגז שיש אצלן כל יום או אפילו כל שעה לחברות האחרות, שזו פעולה שמוכרת כפעולת שיווק על-פי החוק. היום, זה בסדר. עכשיו, הסעיף הזה אומר שהשר רשאי לבוא בעוד שנה, שנתיים או חמש שנים ולומר שפעולת השיווק טעונה רשיון.


היו"ר א' פורז:

	הוא לא חייב כל פעולת שיווק. הוא יכול להגיד שפעולת שיווק של מכירת עודפים לא טעונה רשיון.

ג'' סמית:

	נכון. אדוני היושב-ראש, אני בדיוק רוצה להגיע לנקודה הזו.

ד' לחמן-מסר:

	אינך רוצה לכבול אותו מראש.

ג'' סמית:

	יוצא, אפוא, שאם תהיה קביעה כזו, הקליינט שלי יימצא במצב שהוא עובר על-פי החוק.

היו"ר א' פורז:

	האם אתה רואה שכתוב כאן: אישור הוועדה?

ג'' סמית:

	לא. בעניין הזה, אני מבקש ממשרד התשתיות שיקבעו כמו שהם קבעו בסעיף קטן (ב), שהם אמרו שאם השר יקבע שיש פה בדיעבד חובת רישוי זה לא יחול על הוראות סעיף 4(ד) שם ניתנה לחברת החשמל זכות לסחור בעודפי גז.

ר' יופה-כהן:

	לספק חשמל, ולא לחברת החשמל.

ג'' סמית:

	סליחה, לספק חשמל. אותו דבר צריך לקבוע חריג.

היו"ר א' פורז:

	אתה יודע, ב'טריק' הזה של עודפים אפשר לעשות מעקף טוטאלי. יהיה לך מפעל קטן, אתה תזמין כמות מעל למה שאתה צריך ותגיד שאלה עודפים.

ג'' סמית:

	אדוני היושב-ראש, אני בדיוק רוצה לסגור את הפירצה הזו. אינני רוצה לעשות 'טריקים'. אני מבקש שיוסיפו לגבי צרכן גז מהותי, מי שצורך מעל כמות מסויימת של גז, וזה היה בהצעת החוק הקודמת, והם יוכלו בתוך התשלובת למכור עודפי גז.

היו"ר א' פורז:

	הבנתי אותך. ההנחה היא, שאם השר יתקין הוראות לפי סעיף זה - הוא יעשה זאת באופן שיהיו שם לא דברים גורפים, אלא יקבעו עד כמות מסויימת או על איזה אחוז מסויים מההיקף או משהו.


ג'' סמית:

	למה להפלות את ספק החשמל לטובה? למה לדאוג רק לחברת החשמל, כאשר אנו חייבים על חוזה של מאות מליוני דולרים?

ר' יופה-כהן:

	אנו לא מרוצים מהסעיף הזה.

י' שטרן:

	אנו לא מפלים לטובה את חברת החשמל, אלא להיפך.

ד' לחמן-מסר:

	מפלים לרעה.

י' שטרן:

	הסעיף של חברת החשמל נכנס, בגלל שהם לא יכולים לשווק גז טבעי, ואתם יכולים. זה לא לטובת חברת החשמל.

ג'' סמית:

	זה לא נכון. בדוגמא הספציפית שאני נותן הם יהיו רשאים וימשיכו להיפטר מעודפים, ואנו - לא. למה אתם מתנגדים לזה? אנו מוכנים לסגור את הפירצה. זה יהיה רק לצרכן גז מהותי ורק מכירות בתוך התשלובת. אנו לא יכולים להיות במצב של אי ודאות, ואנו נחתום על חוזה של מליוני דולרים.

ד' לחמן-מסר:

	זה לא יהיה סביר.

היו"ר א' פורז:

	לדעתי, נוסח סעיף 5 כרגע פרובלמטי. הוא ינוסח בבוא העת באופן שיתן שיקול דעת יותר רחב, כלומר שאז לא יצטרכו להחליט שכולם צריכים רשיון אלא הוא יוכל לקבוע שחלק מהם יצטרכו רשיון בתנאים מסויימים ולא כולם.

ד' לחמן-מסר:

	אפשר לומר: כולם או מקצתם.

היו"ר א' פורז:

	זה עדיין לא כתוב, תכניסו זאת. ואז, גופים כאלה שמוכרים עודפים לא יצטרכו להתעסק עם זה.

ג'' סמית:

	תודה רבה.


ע' קריינר:

	אני חושב, שנחוצה הבהרה. יצאו פה מנקודת הנחה שספק חשמל חל גם על יצרן חשמל פרטי. 

ג'' סמית:

	לא. זה לא נכון. לא הבנת את ההערה שלי.

היו"ר א' פורז:

	בואו ונתקדם.

ו' רז:

	[קוראת סעיף 5, בהצעת החוק, לגבי רשיון שיווק: "(ב) בתקנות כאמור בסעיף קטן (א) ייקבעו הוראות בדבר הליכי הרישוי והתנאים לקבלת רשיון שיווק, לרבות הוראות לגבי מי שעסק בשיווק לפני תחילתן של התקנות; אין בקביעה כאמור כדי לגרוע מהוראות סעיף 4(א), (ג) ו-(ד). (ג) הותקנו תקנות לפי סעיף זה, יחולו על רשיון שיווק ועל בעל הרשיון ההוראות לפי חוק זה כפי שהן חלות על רשיון אחר ועל בעלו, למעט לפי סעיפים 9, 14(א), 16(ג) ו-39 עד 52; ואולם רשאי השר לקבוע אחרת".]

היו"ר א' פורז:

	אינני יודע מה הסעיפים האלה אומרים.

ש' גלעד:

	יש סעיפים שמתייחסים רק להקמת מיתקנים שזה לא רלוונטי לשיווק.
היו"ר א' פורז:

	בידקי זאת.

ו' רז:

	[קוראת סעיף 5, בהצעת החוק, לגבי רשיון שיווק: "(ד) נקבעה בתקנות לפי סעיף זה חובת רישוי לשיווק גז, זכאים בעל חזקה ובעל רשיון חלוקה לקבל רשיון שיווק בכפוף לעמידתם בתנאים לקבלת הרשיון שנקבעו לפי סעיף קטן (ב), ויחולו עליהם ועל הרשיון שקיבלו ההוראות לפי סעיף קטן (ג)".]

	זהו הסעיף שבא לעגן את זכות בעל חזקה, שהוא ספק, לפי חוק הנפט, לקבל רשיון שיווק. הוספנו סעיף זה במיוחד כדי למנוע כל חשש מפגיעה בזכויות השיווק של בעלי חזקה על-פי חוק הנפט. יש הגדרה של "בעל חזקה".

ד' לחמן-מסר:

	אפשר לכתוב את השמות שלהם, אך- - -

סגנית השר לתשתיות לאומיות נ' בלומנטל:

	עד תאריך מסויים.


ח' מלצר:

	הכוונה היתה רצויה, אך כמו מעשה-בלעם לא כל כך הצליח להם לבטא את הכוונה. אנו נציע תיקון שיבהיר את הכוונה.

היו"ר א' פורז:

	כתוב פה לגבי "בעל חזקה": בעל חזקה או רשיון לפי חוק הנפט.

ד' לחמן-מסר:

	מה לעשות? כך הוא נקרא. אם אדוני ירצה, נביא גם את חוק הנפט לתיקון.

היו"ר א' פורז:

	נביא הכל.

ח' מלצר:

	לפי חוק הנפט, מי שמצא גז או נפט יש לו זכות טבעית לנצל את תגליתו ולשווק. יש כאן סיטואציה שבתנאי כשל שוק יטיל הגבלה, ואז נאמר שברגע שתהיה ההגבלה נקבל רשיון שיווק בתנאים של המגבלה הזו. זה מה שרצו לקבוע כאן. הכל טוב ויפה, אבל אפשר להשתמש בזה לרעה. בסיטואציה היום - זה להגביל לנו את זכות השיווק. היום, יש לנו זכות שיווק. את כל ההפקה אנו עושים כדי לשווק. מחר יגיד מי שיגיד שיש כשל שוק, יקבע תקנות, והנה פתאום אנו מוצאים את עצמנו במצב שאת הזכות הטבעית שלנו לשווק גם מגבילים.

היו"ר א' פורז:

	אני איש ועדת הכלכלה בעניין הזה.

ח' מלצר:

	הגורם היחידי שאנו יכולים אז להתפלל שיבין את העניין- - -

היו"ר א' פורז:

	יש גם את בית-המשפט.

ד' כהן:

	היינו בקטע הזה.

ח' מלצר:

	זה בדיוק מה שאמרתי.

היו"ר א' פורז:

	לפי זה, לא בכל תיק מעתה ואילך אתה תפסיד.


ח' מלצר:

	לא זו הנקודה. אני גם הזכרתי פעם נוספת שאת הקטע שזכינו גם רוצים לקחת מאיתנו. אני נתלה בפסק-הדין הזה גם במובן החיובי ולא רק במובן השלילי. כלומר, פה בנושא הזה צריך למנוע מצב שאת הזכות שלנו יגבילו ללא קריטריונים. לא הכל פתוח.

היו"ר א' פורז:

	איזה נוסח אתה מציע?

ח' מלצר:

	"כשל שוק".

היו"ר א' פורז:

	אבל, אין הגדרה של כשל שוק.

ד' לחמן-מסר:

	יש את הפרוטוקול, שהוא כלי פרשני.

היו"ר א' פורז:

	האם אתה יכול להביא לי הגדרה משפטית של "כשל שוק"?

ח' מלצר:

	כן.

ד' לחמן-מסר:

	ואז, אדוני, נִראה, ולא נתחייב.

היו"ר א' פורז:

	אינני אומר שנתחייב. נבדוק.

ד' לחמן-מסר:

	השאלה היא האם כשל שוק קשור לחוק יסוד: חופש העיסוק.

היו"ר א' פורז:

	כשל שוק - צריך לבקר בשוק ולראות את הכשל.

	בשלב זה, אנו משאירים זאת בצריך עיון.

א' בנדלר:

	סעיפים 5(ג) ו-(ד) נשארים בצריך עיון.


ד' לחמן-מסר:

	האם העקרון מקובל? אני רוצה להבין מה זה "צריך עיון"?

היו"ר א' פורז:

	העקרון מקובל. אנו רוצים בעקרון כמה שפחות רישוי.

ד' לחמן-מסר:

	ההיפך. זהו סעיף שלא רואים אותו הרבה בחקיקה, שבדרך כלל אין רישוי אלא אם צריך.

היו"ר א' פורז:

	נכון.

ע' קריינר:

	הערה נוספת - נדמה לי, שהסעיף הזה צריך לחול לא על בעל חזקה אלא על ספק גז טבעי שכולל בתוכו גם את הגדרת "בעל חזקה". יש פה ספקים שאינם בעלי חזקה. אינני מדבר בשם ספק הגז המצרי, אבל אם הוא היה פה- - - 

ח' מלצר:

	אדוני, התשובה היא: לא. יש כאן כוונה, והמבין יבין.

ע' קריינר:

	הרי החוק הזה בא להוסיף על חוק הנפט.

דובר:

	ספקים אחרים--

ח' מלצר:

	--הם לא השקיעו. הם רק קיבלו זכות ליבא.

היו"ר א' פורז:

	בואו ונתקדם.

ו' רז:

	[קוראת סעיף 6(א), בהצעת החוק, לגבי רשיונות אחדים: "ביקש אדם לקבל יותר מרשיון אחד, רשאי השר, בהתייעצות עם המנהל, להתנות את הרשיונות בתנאים, לרבות בתנאי שהפעילות על פי כל רשיון תתנהל בחברה נפרדת ובאופן שתהיה הפרדה ניהולית וכספית בין החברות, ורשאי הוא להתנות כאמור בכל עת גם לאחר מתן הרשיונות והוראות סעיף 17 לא יחולו".]

היו"ר א' פורז:

	אנו נדון בזה בהמשך.

	זה נראה כאילו שאני דוחה הכל.

ד' לחמן-מסר:

	האם הרציונל ברור?

ו' רז:

	זה סעיף עקרוני.

היו"ר א' פורז:

	למשל: מישהו שיש לו רשיון הולכה ורוצה גם שיווק.

ד' לחמן-מסר:

	נכון. זה גם מי שהוא בעל חזקה והוא רוצה שיווק. אני לא רוצה לטאטא את הדברים מתחת לשולחן. אנו באמת לא עושים זאת אף פעם. לגבי הרעיון של חברה נפרדת, אנו לא חושבים שהישות המשפטית באה להגשים איזה שהוא ערך זולת הערך של שקיפות והיעדר סיבסוד צולב. בסך-הכל, בינתים, זהו הכלי היחידי.

היו"ר א' פורז:

	כן, אבל הגברת בנדלר שאלה לפני שאת הגעת למה אי אפשר לעשות הפרדה חשבונאית.

ד' לחמן-מסר:

	אתה זוכר שכבר היינו בסיבוב הזה. הפרדה חשבונאית באותה פירמה איננה זהה, כי רואה-החשבון איננו מבקר דו"חות כספים נפרדים; הוא מבקר את אותם שני דו"חות והוא מבצע עבודה חשבונאית. הכללים לביקורת חשבונאית שונים כאשר מדובר בשתי פירמות או כאשר מדובר בפירמה אחת שיש בה הפרדה חשבונאית. המונח "הפרדה חשבונאית" במקצוע החשבונאות לא רלוונטי. בגלל שמבחינתנו הניהול והדו"חות הכספיים הם הכלי שממנו אנו לומדים את רעיון הסבסוד הצולב אם הוא קיים, אנו חייבים ללכת לאותו גוף שאצלו קיימים דו"חות כספיים נפרדים. אין דו"חות כספיים נפרדים באותה פירמה.

א' צמח:

	זה לא רק העניין החשבונאי. זה גם האחריות של הדירקטורים.

היו"ר א' פורז:

	האפשר לעשות הפרדה באותה פירמה?

ד' לחמן-מסר:

	אין דו"חות כספיים - פעילות. יש דו"חות כספיים לפירמה. הנה, שוב אנו מסכימים.

היו" ר א' פורז:

	אני פירמה וצריך להגיש מבקר המדינה דו"ח על הוצאות שוטפות וכו'. איך אני עושה זאת?


ד' לחמן-מסר:

	זה לא דו"ח. זה לא אותו דבר. אני לא מדברת על דו"ח רווח והפסד. אני מדברת על מאזן ודו"חות כספיים. בעצם, הכלי האופטי שמאפשר לנו לראות את הפעילות הכלכלית של הפירמה הוא שילוב של מאזן ודו"חות כספיים.

א' צמח:

	דרך אגב, זו אחריות דירקטורים. זה גם דירקטורים.
	
ד' ליפשיץ:

	זו לא רק הפרדה כספית.

ח' מלצר:

	אחרי שהשתכנעתי והסכמתי עם גברת דידי לחמן-מסר, אני מבקש ממנה באותו שיכנוע להסביר את סעיף קטן 6(ב) שאומר בדיוק את ההיפך מזה.
	
דוברת:

	לא.

ח' מלצר:

	זה בדיוק מה שעכשיו היושב-ראש שאל: האם אפשר לעשות הפרדה באותה פירמה?

ד' לחמן-מסר:

	אני מסבירה שזה לא אותו דבר. נפל בחלקי העונג ללמוד את מקצוע ראיית החשבון והחשבונאות בזמן האחרון. יש הבדל בין דו"ח רווח והפסד לפעילות מסויימת לבין מאזן ודו"חות כספיים לפירמה. הסעיף הזה מדבר על מידתיות.

היו"ר א' פורז:

	בסדר. אם נגיע להסכמה שיכולים, אז מותר בחברה- - -, אם נגיע למסקנה.

ד' לחמן-מסר:

	אם נגיע למסקנה שמספיק פחות, THE MINIMIST - נלך על THE MINIMIST. אם נגיע למסקנה שלצערנו אי אפשר וצריך THE MAXIMIST - נלך ל-MAXIMIST.

היו"ר א' פורז:

	אני מ-09:00 בבוקר יושב על תקנות התעבורה.

ד' לחמן-מסר:

	אני רוצה לומר במאמר מוסגר, שאני עוברת קורס לנהיגה מונעת. אתמול עמד המורה ואמר שהחוק והתקנות לא הגיוניים ולא צודקים, אבל צריך לציית להם. אמרתי: "אדוני, איך אתה יכול להחדיר מערכת אכיפה לעבריינים ולהגיד להם כך על החוק?". ממש רבתי איתו, ולא אעבור את הקורס שיש בו גם מבחן.

היו"ר א' פורז:

	אמרנו שאם יהיו חשבונות שונים הם יהיו מופרדים.

ד' לחמן-מסר:

	יכול שיהיו.

היו"ר א' פורז:

	יכול שיהיו.

ד' לחמן-מסר:

	זו אופציה. הכל אופציונלי.

היו"ר א' פורז:

	נמשיך לסעיף 7.

י' שטרן:

	(קורא סעיף 7, בהצעת החוק, לגבי מפרט להרכב הגז: "השר, לאחר שנתן לספקי הגז הטבעי ולבעלי הרשיונות הנוגעים בדבר הזדמנות להשמיע את עמדתם, ובהסכמת השר לאיכות הסביבה, רשאי לקבוע מפרט להרכב הגז הטבעי שמותר להכניסו למערכת ההולכה".)

	זה איזה שהוא פרט טכני - איזה גז נכנס  לתוך מערכת ההולכה, כי בסופו של דבר גז ממקורות שונים מתערבב בתוך מערכת ההולכה וצריכים לקבוע מה הרכב הגז שיכנס לתוך מערכת ההולכה.

היו"ר א' פורז:

	האם יש בכלל אפשרות לסנן אותו?

י' שטרן:

	יש טיפול בגז הטבעי שמפרידים מים וחומרים אחרים אחרים בתוך הרכב הגז.

י' ערמוני:

	למה שזה לא יעבור דרך מערכת מכון התקנים - מיפרט לחומר כמו שקורה במיפרט לגפ"מ ומיפרט לזה?

היו"ר א' פורז:

	השר לא יכול לומר שאחד הוא OUT OF BUSINESS ע"י שהוא קובע לו איזה הוא תקן ואומר: "אתה לא יכול להכניס"?

ד' לחמן-מסר:

	אם זה דרוש לביטחון הציבור ואיכות הסביבה, אזי יש גם מזהמים שלא יכולים לפעול במדינה.

היו"ר א' פורז:

	האם בעל השדה רשאי להעביר את הגז לחוף, בהנחה שהמיפרט לא טוב, להשביח אותו, לשנות את הרכבו ולהביאו עד מערכת ההולכה?

י' שטרן:

	הוא חייב.

א' כבל:

	לכאורה, אסור לו.

ד' לחמן-מסר:

	הוא מטפל בו לפני הכניסה.

י' שטרן:

	הוא מטפל בו לפני הכניסה למערכת ההולכה.

א' כבל:

	איפה? בים?

ד' לחמן-מסר:

	לא. בשטח.

י' שטרן:

	יש מקרים בהם מטפלים בים, ויש מקרים שבהם מטפלים בשטח.

היו"ר א' פורז:

	האם זה ברור לגמרי שהוא יכול להביא אותו לחוף ולהשביח אותו בשטח?

י' שטרן:

	כן.

היו"ר א' פורז:

	הצינור הזה, שדיברנו עליו קודם- - -

י' שטרן:

	הוא שמביא את הגז הזה הלא מטופל אל החוף במקרה והגז לא מטופל על אסדה בים.

ד' כהן:

	במקרה שלנו, אנו שואפים לעשות זאת על אותה פלטפורמה בים.

היו"ר א' פורז:

	האם אתם תסכימו שזה יהיה באישור ועדת הכלכלה של הכנסת?

ד' לחמן-מסר:

	האם אתה מדבר על התקן?

היו"ר א' פורז:

	יכול להיות, שלתקן הזה יש השלכות כלכליות.

ד' לחמן-מסר:

	אדוני, זה מאד בעייתי. איך אדוני יקח יועצים מקצועיים?

היו"ר א' פורז:

	אנו נשמע את היועצים.

ד' לחמן-מסר:

	לא. יש סמכויות של הרשות המבצעת. בדרך-כלל, כאשר מדובר ברגולציה, בהסדרה של חקיקה, תקנות וכללים, אנו באים בשמחה לכנסת ורואים בזה אפשרות לעשות שימוע. כאן מדובר בקביעת נוסחא כימית כזו או אחרת להרכב הגז.

דובר:

	אבל, זה כדי למנוע שימוש לרעה באותה נוסחא.

היו"ר א' פורז:

	אני יכול לקבוע נוסחא. לדוגמא: נניח, אני שר שהתורמים שלי כולם--
 
ד' לחמן-מסר:

	אז, תלך לבג"ץ.

היו"ר א' פורז:

	--מהצינור המצרי. ונניח, ששם המיפרט שונה.

ד' לחמן-מסר:

	אדוני, האם זה נכון שהרשות המחוקקת עד כדי כך חושדת ברשות המבצעת? יש בית-משפט. יש כאן פעולה מינהלית אחרי מתן שימוע. אני רוצה לספר על התהליך. יש כאן שימוע.

היו"ר א' פורז:

	מה מטרת המיפרט? האם המטרה היא שמירה על איכות הסביבה?


ד' לחמן-מסר:

	ודאי.

היו"ר א' פורז:

	אם כך, צריך לכתוב זאת שזה לשם שמירה על איכות הסביבה.

ד' לחמן-מסר:

	טובת הציבור.

א' בנדלר:

	אפשר לומר: "רשאי לקבוע מיפרט-- 

ד' לחמן-מסר:

	--מנימוקים של טובת הציבור".

א' בנדלר:

	לא צריך לומר: "מנימוקים".

ד' לחמן-מסר:

	אינני יודעת אם זה רק איכות הסביבה או עוד נימוקים של טובת הציבור.

א' בנדלר:

	המלים "לטובת הציבור" לא אומרות שום דבר. חזקה על השרים שהם עובדים רק לטובת הציבור.

ע' מור:

	יש סטנדרטים מקובלים בעולם. הנושא הוא טכני. יש מיפרטים ידועים.

א' בנדלר:

	אבל, מדובר על מיפרטים שיגנו על איכות הסביבה.

היו"ר א' פורז:

	אתה יכול ע"י מיפרט להוציא מישהו מהביזנס. אם לי יש כך וכך, אקבע רף שאתה לא עובר.

ע' מור:

	המיפרטים צריכים לעמוד בתקנים בינלאומיים.

א' בנדלר:

	דוידה לחמן-מסר, עיזבי את "טובת הציבור". זה לא נותן שום דבר.

ד' לחמן-מסר:

	ודאי שכן.

א' כבל:

	היושב-ראש פורז, צריך להיות איזה שהוא מיפרט בינלאומי שעובדים על-פיו - אמריקאי או אירופאי.

	דוידה לחמן-מסר, אני הולך איתך. אני שואל האם יש איזו שהיא נוסחא.

ג'' סמית:

	סוגיית הרכב הגז היא סוגיה טכנית, והיא בעיקר נוגעת לסוג הגז שהצרכן יוכל לקבל, מפני שתחנות הכוח של מפעלי התעשיה בנויות בטכנולוגיה מאד מתקדמת והם לא מסוגלים לקבל גז מלוכלך. לכן, יש סעיף בכל חוזה שקובע את מיפרט הגז. זה רלוונטי.

היו"ר א' פורז:

	התשובה שלך מצויינת, וזה רק לא מה שמטריד אותי כרגע.

ד' לחמן-מסר:

	לא. הוא נותן לך דוגמא למה הוא צריך.

ג'' סמית:

	די בכך שהמשרד, הייצוא המצרי, יקבע את המיפרט, כי השוק יקנה רק גז שעומד בסטנדרטים מסויימים, ולא צריכים את ועדת הכלכלה או כל משהו אחר.

ד' לחמן-מסר:

	אני מוכנה להגיד: "רשאי מטעמים של טובת הציבור בישראל".

ד' ליפשיץ:

	דוידה לחמן-מסר, אל תאמרי: "מטעמים".

א' בנדלר:

	זה מיותר. "טעמים של טובת הציבור" הם טעמים שהשרים צריכים בלאו הכי לשקול.

ד' ליפשיץ:

	מה שאפשר לקבוע זה אולי לקבוע מבחינה מקצועית.

י' שטרן:

	יש מקרים בעולם, שכתוצאה מזה שיש גז מטיב מאד נחות מקימים מערכות הולכה מיוחדות לאותו גז, כאשר יש צרכנים שיכולים להשתמש בגז הזה ויש צרכנים שלא יכולים להשתמש בגז הזה. הנושאים האלה הם נושאים טכניים. בין היתר, גז כזה של אותו ספק שהגז שלו מאיכות ירודה בעצם משפיע בעקיפין על הגז מספקים אחרים איתו הוא מתערבב.

	אני הייתי מציע לאשר את העניין הזה. אין כוונה של אף אחד שהוא לא יכנס לשוק. להיפך, אנו רוצים שיהיו מה שיותר סוחרים בשוק.

היו"ר א' פורז:

	רבותי, לא אכניס כעת שום תיקון, אלא בדברי ההסבר אני אבקש שזה יצויין שהסמכות הזו ניתנה לשר רק לשם הגנה על איכות הסביבה או הגנת צרכנים והיא לא נועדה למנוע תחרות ע"י יצירת איזה שהוא סטנדרט.

א' כבל:

	אבל, אתה עדיין לא פותר את הבעיה שאתה העלית. אני מניח שאנו לא יצרני וספקי הגז היחידים בעולם.
	
היו"ר א' פורז:

	אגיד לך מה מטריד אותי.

א' כבל:

	הבנתי מה מטריד אותך. בארצות-הברית, במדינות מתוקנות או באירופה יש סטנדרט מקצועי להגדרה מה הוא גז נחות ומה הוא גז שצריך אותו. בוא ונקבע את ההגדרה הזו.

היו"ר א' פורז:

	יש לנו בעיה לקבוע מה הוא גז נחות.

א' כבל:

	אבל, זו הגדרה מקצועית.

היו"ר א' פורז:

	אני פוחד, שנוצר לחץ שמצד אחד בעצם יסלקו מתחרה ע"י זה.

ד' לחמן-מסר:

	אני רוצה להסביר משהו בעניין עקרון השימוע. עקרון השימוע פה בא ואומר, שכל הצדדים מקבלים מראש את המיפרט שמוצע להחיל אותו. לכן, הם יוכלו גם לעתור.

היו"ר א' פורז:

	בסדר. אני רק אומר שאני רוצה להסביר בדברי ההסבר שהמטרה היא לא למנוע כניסת מתחרה--

ד' לחמן-מסר:

	מאה אחוז. אין לנו בעיה.

היו"ר א' פורז:

	--הגם שהגז שלו יש אולי מאפיין זה או אחר.

י' ערמוני:

	העניין הזה קצת תמוה בעיניי - מעורבות השר בקביעת מיפרט הגז - ואסביר למה. זה צריך להיות כמו גפ"מ.

היו"ר א' פורז:

	נתחיל מהסוף. מה אתה מציע? האם אתה מציע שלא תהיה לו סמכות כזו?

י' ערמוני:

	שלא הוא יתעסק בזה.

היו"ר א' פורז:

	אלא מי?

י' ערמוני:

	יש גוף במדינת ישראל, שבדיוק מאותם טעמים של שמירה על איכות הסביבה ושמירה על צרכנים--

היו"ר א' פורז:

	מי הגוף הזה?

י' ערמוני:

	--דואג למיפרטים של חומרים כמו דלקים. יש את מכון התקנים שיקבע מיפרט לגז טבעי. יש חוק תקנים במדינת ישראל. למה השר צריך להתעסק בדבר הזה?

היו"ר א' פורז:

	מה אתם אומרים על הדבר הזה שיהיה מיפרט שיקבע מכון התקנים?

י' שטרן:

	אני לא יודע לגבי מכון התקנים איזה ידע יש לו.

היו"ר א' פורז:

	בסדר. אתם תבררו זאת. היה עדיף לי שיהיה גורם אובייקטיבי בלתי תלוי.

י' ערמוני:

	יש שם נציגי התעשיה, הדלק וספקים. יש שם איזון אינטרסים מלא. הממשלה מיוצגת שם.

היו"ר א' פורז:

	רבותי, האיש הזה פעם עבד במשרד שלכם.


ל' ורון:

	זה מונע חששות של יושב-ראש הוועדה.

דובר:

	יש סטנדרטים.

י' ערמוני:

	זה בדיוק מה שאני רוצה. יושבים שם אנשי מקצוע ולא פוליטיקאים.

ד' לחמן-מסר:

	לבוא ולבוא שכל שר בנושא הזה יפעל לטובת המצרים ונגד "ים-תטיס" או הפוך - קשה לי עם זה. אני חיה במדינה שאני רוצה להאמין שהיא מדינה מתוקנת ושיש שימוע, ואנו עמדנו על כך. השימוע מחייב את השר לגלות מה הוא הולך לעשות. מה יותר מזה?

י' ערמוני:

	למה השר לתשתיות הלאומיות לא מתערב?

ד' לחמן-מסר:

	מכון התקנים - האפשרות--

י' ערמוני:

	אני מכיר את התהליכים שם. אין שום הבדל.

ד' לחמן-מסר:

	--של המפקח על מה קורה במכון התקנים ולמה הם זורקים תקן כזה או תקן אחר ואיך מפרסמים שם ומי תומך, אַת גם לא יודעת.

ל' ורון:

	נשאר הפתרון של יושב-ראש הוועדה, שזה יהיה באישור ועדת הכלכלה. לגבי זה, אנו בודאי לא נגד.

ד' לחמן-מסר:

	לא. ואז, נבקש מהמכון לדמוקרטיה שיביא יועץ כימי כדי לדעת האם ההרכב הזה הוא רלוונטי או לא.

היו"ר א' פורז:

	לא, אבל אנו לפעמים יכולים לשמוע שמישהו מתנכלים לו לא בגלל טיב המוצר אלא כי המתחרים שלו לוקחים מאיזה מקום.


ר' יופה-כהן:

	אבל, אדוני, אם כבר מתחילים לחשוב שמישהו ילחץ על מישהו, אפשר גם למחוק את הסעיף הזה, ובטח לא להעבירו למכון התקנים. בכל מקרה, הסעיף הזה הוא מיפרט שמפורט בחוזה.


היו"ר א' פורז:

	טוב. אנו נעשה זאת: באישור ועדת הכלכלה של הכנסת.
	
ר' יופה-כהן:

	מה יקרה, אם אחרי שיש חוזה השר והממשלה אומרים אחרת?

היו"ר א' פורז:

	מאה אחוז. אנו נעשה פה שזה יהיה באישור ועדת הכלכלה, על מנת שאם יהיה פה איזה שהוא בירור, אם מישהו יבוא ויצעק שעשו לו איזה שהוא עוול, אפשר יהיה לעשות איזו שהיא בקרה.

	רבותי,  זה הספיק לנו להיום, ואני משחרר אתכם. תודה לכולם.

	אני נועל את הישיבה.



	הישיבה ננעלה בשעה 14:15.







